रणबीर कपूर आणि कतरिना कैफ या दोघांनीही त्यांच्या रलेशनशिपला पूर्णविराम द्यायचं ठरवलं आणि त्यांच्या या निर्णयाचा परिणाम आगामी चित्रपटावर झाला . अनुराग बासू दिग्दर्शित ‘जग्गा जासूस’ या चित्रपटाच्या चित्रीकरणावर रणबीर - कॅटच्या ब्रेकअपचा परिणाम झाला . पण , सरतेशेवटी या दोन्ही कलाकारांनी दिलेल्या शब्दाखातर या चित्रपटाचं चित्रीकरण पूर्ण केलं . अशा या बहुप्रतिक्षित चित्रपटाचं पहिलं गाणं प्रेक्षकांच्या भेटीला आलं आहे . मोरक्कोमध्ये या गाण्याचं चित्रीकरण करण्यात आल्याचं पाहताक्षणी लक्षात येतं . मोरक्कोमधील पार्श्वभूमीच्या बळावर प्रदर्शित झालेलं ‘उल्लू का पठ्ठा’ हे गाणं येत्या काळात अनेकांच्या प्लेलिस्टचा भाग होईल असं म्हणायला हरकत नाही . अरिजित सिंग आणि निकिता गांधी यांनी गायलेल्या या गाण्याची चालही अगदी सुरेख आहे . मुख्य म्हणजे रणबीर - कतरिनाने या गाण्यावर धरलेला ठेका पाहण्याजोगा आहे . अमिताभ भट्टाचार्यच्या लेखणीतून साकारलेल्या या गाण्यातून रणबीर - कतरिनाची केमिस्ट्रीही सुरेख आहे . मुख्य म्हणजे या गाण्यात बॉलिवूडच्या या दोन आघाडीच्या कलाकारांपैकी इतरही पाहुणे कलाकार पाहण्याची संधी मिळत आहे . हे कलाकार म्हणजे विविध प्राणी . ‘जग्गा जासूस’ या चित्रपटाच्या ट्रेलरमध्येही बऱ्याच प्राण्यांची झलक पाहायला मिळालेली . आता ‘उल्लू का पठ्ठा’ या गाण्यातही जिराफ , झेब्रा , ऑस्ट्रीच , शेळ्या हे प्राणी पाहायला मिळत आहेत . या गाण्यामधील दृश्य आणि रणबीर - कॅटच्या चेहऱ्यावरील भाव पाहता चित्रपटाच्या कथानकाविषयी फार काही अंदाज लावता येत नाहीये . पण , गाण्याच्या सुरुवातीलाच आमिरच्या ‘हम है राही प्यारके’ या चित्रपटातील ‘बम्बई से गई पुना…’ या गाण्याची आठवण होत आहे . या गाण्यातील सुरुवातीप्रमाणे ‘उल्लू का पठ्ठा’चीही सुरुवात करण्यात आल्यामुळे हा निव्वळ योगायोगाचा भागच म्हणावा लागेल . दरम्यान , ‘जग्गा जासूस’मधून रणबीरच्या भूमिकेतून एक वेगळ्याच रुपातील निरागस हेर पाहायला मिळणार आहे . १४ जुलै रोजी रणबीर - कतरिनाच्या रुपात बॉलिवूडचे हे क्यूट हेर प्रेक्षकांच्या भेटीला येणार आहेत . वाचाः … या अभिनेत्यांचं नक्की वय तरी काय ?


घे पंगा म्हणत सुरु झालेल्या प्रो - कबड्डी स्पर्धेचं पाचवं पर्व आता जवळ आलं आहे . अतिशय अल्पावधीत या स्पर्धेने संपूर्ण भारतीय खेळाडूंच्या मनावर आपलं गारुढ केलं . महाराष्ट्राच्या रांगड्या मातीत खेळणाऱ्या मराठी तरुणांना या स्पर्धेने सुपरस्टार बनवलं , देशाच्या प्रत्येक घराघरांत आज प्रत्येक जण प्रो - कबड्डीची वाट पाहत असतं . महाराष्ट्राच्या यू मुम्बा आणि पुणेरी पलटण या संघानी आतापर्यंत या स्पर्धेत आपली छाप पाडली आहे . मात्र देशाच्या कानाकोपऱ्यातून आलेले तुमचे लाडके खेळाडू यंदा तुमच्यासाठी खास रांगड्या मराठमोळ्या वेशात तुम्हाला भेटायला येणार आहेत . गेले काही वर्षे बॉलिवूडमध्ये तारे - तारकांना आपल्या तालावर नाचवणाऱ्या वृषाली चव्हाण या कोरिओग्राफरने या सर्व खेळाडूंना एकत्र आणलं आहे . पाचव्या पर्वासाठी प्रो - कबड्डीच्या मराठी प्रोमोचं पुण्याच्या शनिवारवाडा येथे चित्रीकरण करण्यात आलं आहे . मराठी अभिनेता अंकुश चौधरीने या प्रोमोची झलक आपल्या इन्स्टाग्राम अकाऊंटवरुन शेअर केली आहे . ”आम्ही कबड्डीचे वारकरी” या थीमवर यंदा प्रो - कबड्डीच्या प्रोमोचं चित्रीकरण करण्यात आलं आहे . या चित्रीकरणाचा अनुभव वृषाली चव्हाणने ‘लोकसत्ता’शी बोलताना सांगितला . ”सिनेमात तारे - तारकांना नाचायला शिकवणं एकवेळ खूप सोप्प असतं . मात्र खेळाडूंना एखाद्या गाण्यावर नाचायला शिकवण्याची ही माझी पहिलीच वेळ होती . गाणं आणि प्रोमो शूट करण्यामागे बराच फरक आहे . काही मोजक्या सेकंदांमध्ये तुम्हाला तुमचं म्हणणं नृत्यातून सांगायचं असतं . पण सुदैवाने सर्व खेळाडूंनी मी शिकवलेल्या प्रत्येक स्टेप्स कॅमेऱ्यासमोर जशाच्या तशा करत उत्तम परफॉर्मन्स दिला . खेळाडूंना मैदान सोडून कॅमेऱ्यासमोर परफॉर्म करायला लावणं हे खरं अत्यंत धाडसाचं काम आहे , त्यांना अशा कामांची सवय नसल्यामुळे ते अनेकवेळा या शेड्युलमध्ये कंटाळण्याची शक्यता असते . मात्र , अनुप कुमार , काशिलिंग अडके , नितीन मदने , दिपक हुडा यांनी कोणत्याही तक्रारीला जागा दिली नााही . ” प्रो - कबड्डीच्या पाचव्या हंगामात ४ नवीन संघांचा समावेश करण्यात आला आहे . यू मुम्बाने अनुप कुमारला आपल्या संघात कायम ठेवलं आहे , तर त्याच्या जोडीला नितीन मदने आणि काशिलिंग अडके हे मराठमोळे वीर यू मुम्बात असणार आहेत . तर पुणेरी पलटणच्या संघाची जबाबदारी हरियाणाच्या दिपक हुडाकडे सोपवण्यात आली आहे . यू मुम्बाने आतापर्यंत ४ पैकी ३ पर्वांची अंतिम फेरी गाठली आहे . पुणेरी पलटण संघानेही पहिल्या पर्वातली आपली मरगळ मागे झटकत पुढच्या ३ पर्वांत सर्वांना आपली दखल घ्यायला भाग पाडलं होतं . या आधीच्या पर्वात ‘एक नंबर महाराष्ट्राचा एक नंबर खेळ’ असं प्रमोशन केलेल्या प्रो - कबड्डीने आता ‘कारण मैदान पंढरी आणि आम्ही कबड्डीचे वारकरी’ म्हणत पुन्हा एकदा महाराष्ट्रातल्या तरुणांना साद घालण्याचा प्रयत्न केला आहे . गेल्या काही दिवसांत नेटिजन्सनेही या प्रोमोला चांगली पसंती दिली आहे . यात मराठमोळ्या वृषालीने घेतलेल्या मेहनतीचेही तितकंच चीज झालेलं आहे . याआधी वृषाली चव्हाणने प्रसिद्ध बॉलिवूड कोरिओग्राफर फराह खान सोबत काम केलं असून आतापर्यंत तीने अनेक मराठी - हिंदी चित्रपटांमध्ये कोरिओग्राफी केली आहे .


‘स्लॉ’ हा सलाडचाच एक प्रकार आहे . सँडविचसोबत याची चव काही औरच असते . स्लॉमध्ये कोबी , गाजर , ढोबळी मिरची , व्हिनेगर वापरतात . परंतु इथे आपण एक वेगळा प्रयोग केला आहे . या सलाडमध्ये गोड चव असलेला मिरची सॉस वापरला आहे . याला आंबट - गोड चव असते . ही चव आणायची असेल तर भेळेत वापरलेली चिंच चटणीही वापरता येते . गोड मिरची सॉस बनविण्यासाठी १ वाटी मध , १ टेबलस्पून व्हिनेगर आणि पाच ते सहा ताज्या लाल मिरच्या चिरून मिसळाव्या . साहित्य कृती नूडल्स उकडून घ्या . त्यानंतर कोबी आणि पातीचा कांदा चिरून घ्या . नूडल्स , भाज्या एकत्र करा . त्यावर सॉस पसरवा , पुदिन्याची पाने आणि शेंगदाणे यांचे मिश्रण करा . हे नूडल्स कणकेच्या वा तांदळाच्या पिठाचे असल्यास या सलाडमधून परिपूर्ण आहार मिळू शकतो . nilesh @ chefneel . com पाककृतीसाठी लागणारा वेळ : पूर्वतयारीसाठी लागणारा वेळ : 1 एकूण वेळ : 1 पदार्थाचा प्रकार : किती व्यक्तींसाठी : लेखक :


आयपीएलच्या लिलावात तब्बल 2.6 कोटी रुपये मिळविलेला आणि वडील रिक्षाचालक असलेल्या महंमद सिराजची ट्वेंटी - 20 भारतीय संघात निवड झाली आहे . न्यूझीलंडविरुद्धच्या ट्वेंटी - 20 मालिकेसाठी भारतीय संघात निवड झाल्याने सिराजचा आनंद गगनात मावेनासा झाला आहे . भारतीय क्रिकेट नियामक मंडळाकडून ( बीसीसीआय ) आज ( सोमवार ) न्यूझीलंडविरुद्धच्या मालिकेसाठी भारतीय संघाची घोषणा केली . जलदगती गोलंदाज म्हणून ओळख असलेल्या महंमद सिराज याच्यासह मुंबईच्या श्रेयस अय्यर यांना संघात स्थान देण्यात आले आहे . आगामी विश्वकरंडक डोळ्यासमोर ठेवून बीसीसीआयकडून भारतीय संघाची बांधणी करण्यात येत आहे . युवा जलदगती गोलंदाज म्हणून सिराज सर्वप्रथम उजेडात आला तो सनरायझर्स हैदराबादने आयपीएलच्या लिलावात त्याच्या बोलीच्या 13 पट जास्त बोली लावत 2.6 कोटी रुपयांना विकत घेतले होते . त्याची आयपीएलमधील कामगिरीही उल्लेखनीय होती . सिराजने या निवडीबद्दल आपल्याला विश्वास बसत नसल्याचे म्हटले आहे . मी एवढे काही मिळवेल असे वाटत नसल्याची प्रतिक्रिया त्याने व्यक्त केली आहे . 2015 च्या रणजी मोसमात त्याने नऊ सामन्यांमध्ये 41 बळी घेतल्याने त्याच्यावर निवडकर्त्यांचे लक्ष केंद्रीत झाले . त्यानंतर फेब्रुवारीमध्ये झालेल्या लिलावात त्याचे आयुष्यच बदलून गेले . सिराज हा लहानपणी टेनिसच्या चेंडूवर गल्ली क्रिकेट खेळत होता . तीन वर्षांपूर्वी त्याचा आईने त्याला क्रिकेटमध्ये विशेष लक्ष देण्यास सांगितले अन् त्याने क्रिकेटमध्ये आपली रुची दाखविली . हैदराबादचा असलेल्या सिराजने चारमीनार क्रिकेट क्लबमधून खेळण्यास सुरवात केली . सर्वप्रथम तो सय्यद मुश्ताक अली स्पर्धेत खेळला . तेथे 10 बळी मिळविल्यानंतर त्याने रणजीत पदार्पण केले . तेथेही 41 बळी घेतल्यानंतर आज तो भारतीय क्रिकेट संघात पदार्पण करत आहे . सिराजचे वडिल रिक्षाचालक असून , एका सामान्य कुटुंबातील तरुणाने भारतीय क्रिकेट संघात स्थान मिळविल्याने आनंद व्यक्त करण्यात येत आहे .


पायाचा घोटा दुखावला असला तरीही आगामी राष्ट्रकुल क्रीडा स्पर्धेतील एकेरीच्या सामन्यांपर्यंत तंदुरुस्त होऊन पदके जिंकण्याची मला खात्री आहे , असे ऑलिम्पिक रौप्यपदक विजेती बॅडमिंटनपटू पी . व्ही . सिंधूने सांगितले . गोपीचंद अकादमीत सराव करीत असताना सिंधूचा उजवा पाय दुखावला . मात्र तिच्या हाडाला किंवा स्नायूंना कोणतीही दुखापत झाली नसल्याचे वैद्यकीय तज्ज्ञांनी सांगितल्यानंतर तिला दिलासा मिळाला आहे . वैयक्तिक सामने सुरू होण्यास अद्याप थोडा कालावधी असल्यामुळे तोपर्यंत मी शंभर टक्के तंदुरुस्त होईन , असे सिंधूने सांगितले . सिंधूची सहकारी सायना नेहवालने २०१०मध्ये या स्पर्धेत सुवर्णपदक मिळवले होते . २०१४मध्ये सिंधूला उपांत्य फेरीत कॅनडाच्या मिशेली ली हिच्याकडून पराभव स्वीकारावा लागला होता . त्यामुळे सिंधूला कांस्यपदकावर समाधान मानावे लागले होते . ‘‘गेल्या चार वर्षांमध्ये माझ्या कामगिरीत सुधारणा झाली आहे . मी भरपूर पदके जिंकली आहेत . त्यामध्ये ऑलिम्पिक , जागतिक व ऑल इंग्लंड स्पर्धेतील रौप्यपदकांचा समावेश आहे . या दोन्ही स्पर्धामध्ये मला अंतिम फेरीत निसटता पराभव स्वीकारावा लागला होता . तीन गेम्सपर्यंत लढत झाल्यानंतर कौशल्याची अपेक्षेइतकी उंची गाठता येत नाही हे माझ्या लक्षात आले आहे . त्यावर मी आता अधिक लक्ष केंद्रित केले आहे , ’’ असे सिंधूने सांगितले . ‘‘आगामी राष्ट्रकुल स्पर्धेतील विजेतेपदासाठी मी दावेदार मानली जात आहे . त्याचप्रमाणे चाहत्यांना माझ्याकडून सुवर्णपदकाची अपेक्षा आहे , याची मला पूर्णपणे कल्पना आहे . त्यामुळेच क्षमतेच्या शंभर टक्के इतके कौशल्य दाखवत अजिंक्यपदाचे स्वप्न साकार करण्याचे माझे ध्येय आहे . तिथेही मला कॅनडा , इंग्लंड व ऑस्ट्रेलियन खेळाडूंचे आव्हान असणार आहे . प्रत्येक सामन्यानुसार व्यूहरचना ठेवण्याचा माझा प्रयत्न असेल . जर सामन्याच्या वेळी शंभर टक्के तंदुरुस्ती दाखवली तर विजय मिळवणे सोपे असते याची मला कल्पना आहे , ’’ असेही सिंधूने सांगितले .


ख्राइस्टचर्च ( न्यूझीलंड ) - न्यूझीलंडविरुद्धची कसोटी मालिका बरोबरीत सोडविण्याच्या दृष्टीने भक्कम पाऊल टाकताना इंग्लंडने तिसऱ्या कसोटी क्रिकेट सामन्यात आपली आघाडी २३१ धावांपर्यंत वाढवली . तिसऱ्या दिवशी अपुऱ्या प्रकाशामुळे तीन षटके आधी खेळ थांबविण्यात आला . तिसऱ्या दिवशी खेळ थांबविण्यात आला तेव्हा इंग्लंडने दुसऱ्या डावात ३ बाद २०२ धावा केल्या होत्या . कर्णधार ज्यो रुट ३० , तर डेविड मलान १९ धावांवर खेळत होता . इंग्लंडची सामन्यावर पूर्ण पकड असली , तरी उद्या इंग्लंड आपली आघाडी किती वाढवणार आणि न्यूझीलंडसमोर किती धावांचे आव्हान ठेवणार हा औत्सुक्याचा भाग राहणार आहे . तिसऱ्या दिवशी जेम्स विन्स आणि मार्क स्टोनमन यांनी इंग्लंडची आघाडी वाढवली . चहापानानंतर न्यूझीलंडला या दोघांना बाद करण्यात यश आले ; मात्र हे दोन्ही खेळाडू आपल्या पहिल्या शतकापर्यंत पोचू शकले नाहीत . स्टोनमन ६० , व्हिन्स ७६ धावांवर बाद झाला . सलामीचा फइलंदाज ॲलिस्टर कूकला ( १४ ) या वेळीही सूर गवसला नाही . त्यापूर्वी कारकिर्दीत सोळाव्यांदा डावात पाच गडी बाद करताना स्टुअर्ट ब्रॉडने न्यूझीलंडच्या डावाला २७८ धावांवर पूर्णविराम दिला . वॉल्टिंगने सर्वाधिक ८५ धावा केल्या . डावाच्या अखेरीस टीम साऊदीने ( ५० ) देखील अर्धशतक झळकावले . नील वॅगनर आणि ट्रेंट बोल्ट यानी काहीशी आक्रमक फलंदाजी केल्याने न्यूझीलंडला पहिल्या डावात पावणे तीनशेची मजल मारणे शक्य झाले . संक्षिप्त धावफलक इंग्लंड ३०७ आणि ३ बाद २०२ ( मार्क स्टोनमन ६० , जेम्स व्हिन्स ७६ , ज्यो रुट खेळत आहे ३० , टीम साऊदी २ - ३८ ) वि . न्यूझीलंड २७८ ( बीजे वॉल्टिंग ८५ , ग्रॅंडहोम ७२ , टीम साऊदी ५० , स्टुअर्ट ब्रॉड ६ - ५४ , जेम्स अँडरसन ४ - ७६ )


पारुपल्ली कश्यपने जपान सुपर सीरिज बॅडमिंटन स्पर्धेत मुख्य फेरीत वाटचाल केली . मात्र मुंबईकर तन्वी लाडचे आव्हान पात्रता फेरीतच संपुष्टात आले . पात्रता फेरीच्या पहिल्या लढतीत प्रतिस्पर्धी खेळाडू ऑस्ट्रियाच्या डेव्हिड ओबर्नोस्टइरने माघार घेतल्याने कश्यपला विजयी घोषित करण्यात आले . दुसऱ्या लढतीत कश्यपने डेन्मार्कच्या आंद्रेस अँटोन्सनवर २१ - १८ , २१ - १२ अशी मात केली . दोन विजयासंह कश्यपने मुख्य फेरीत आगेकूच केली . मुख्य फेरीत त्याचा मुकाबला भारताच्याच किदम्बी श्रीकांतशी होणार आहे . प्रणॉय , बी . साईप्रणीत हेही मुख्य फेरीत नशीब आजमवणार आहेत . तन्वी लाडला गाशा गुंडाळावा लागला . जपानच्या चिसाटो होशीने तन्वीला १९ - २१ , २१ - १८ , २१ - ९ असे नमवले . सायना नेहवाल आणि पी . व्ही . सिंधू या स्पर्धेत सहभागी झालेल्या नाहीत . तन्वीच्या पराभवामुळे मुख्य फेरीत महिला एकेरीत भारताचा कोणीही प्रतिनिधी नाही .


‘कुछ तो गडबड हे दया…’ , ‘तोड दो दरवाजा…’ हे सीआयडीचे डायलॉग्ज लोक आजही आवडीने बोलतात . सामान्य प्रेक्षकांच्या मनात गेली कित्येक वर्ष अधिराज्य गाजवलेल्या या मालिकेची भारताची गानकोकिळा ‘लता मंगेशकर’ देखील भरपूर मोठ्या फॅन आहेत . विशेष म्हणजे या मालिकेचे लेखक आणि दिग्दर्शक संतोष शेट्टी यांचा आगामी मराठी सिनेमा ‘अंड्या चा फंडा’ देखील याच धाटणीचा असल्यामुळे , लता मंगेशकर यांनी या सिनेमाला विशेष पसंती दिली . नुकतेच या सिनेमाचे ‘गोष्ट आता थांबली’ हे गाणे लता मंगेशकर यांच्या हस्ते प्रदर्शित करण्यात आले . विशेष म्हणजे लता दिदींच्या हस्ते एका मराठी चित्रपटाचे गाणे सादर करण्याची ही पहिलीच वेळ असून , हे भाग्य ‘अंड्या चा फंडा’ या सिनेमाच्या टीमला लाभलं आहे . आदर्श शिंदेच्या आवजातले हे गाणे क्षितीज पटवर्धन याने लिहिले असून , याला अमित राज याने ताल दिला आहे . वाचा : अखेर ‘तारक मेहता का उल्टा चष्मा’मधील पोपटलाल अडकणार लग्नाच्या बेडीत ? रहस्य आणि शोध कथा लिहिण्यास विशेष हातखंडा असणाऱ्या संतोष शेट्टी याने या सिनेमाचे लेखन केले असल्यामुळे , हा सिनेमा नक्कीच रोमांचक असेल , असा अंदाज वर्तवला जात आहे . महत्वाची गोष्ट म्हणजे , खुद्द लतादीदींना गूढ आणि शोधकथेवर आधारित असलेल्या मालिका तसेच सिनेमे बघायला भरपूर आवडतात , आणि त्यामुळेच त्यांनी ‘अंड्या चा फंडा’ या सिनेमातील गाण्याच्या प्रसिद्धीसाठी आपला अनमोल वेळ देऊ केला . याप्रसंगी सिनेमाचे दिग्दर्शक तसेच निर्मात्यांसोबतच अथर्व बेडेकर , शुभम परब , मृणाल जाधव हे बालकलाकार आणि दीपा परब व सुशांत शेलार या कलाकारांनी लतादीदींच्या निवासस्थानी हजेरी लावली होती . लाता दीदींनी या सर्वांना शुभाशिर्वाद देत सिनेमाच्या भरघोस यशासाठी शुभेच्छादेखील दिल्या . बालपणाच्या मैत्रीवर आधारित असलेला हा सिनेमा अध्यास क्रिएशनचे विजय शेट्टी यांची निर्मिती असून प्रशांत पुजारी आणि इंदिरा विश्वनाथ शेट्टी यांनी त्याची सहनिर्मिती केली आहे . तसेच पटकथा आणि संवाद अंबर हडप , गणेश पंडित आणि श्रीपाद जोशी यांनी लिहिली असून जूनच्या अखेरीस ३० तारखेला हा सिनेमा लोकांना आपल्या जवळच्या सिनेमागृहात पाहता येणार आहे . वाचा : तैमुरमुळे करिना - सैफमध्ये फुटलं नव्या वादाला तोंड ?


स्टार प्रवाहच्या ‘शतदा प्रेम करावे’ या लोकप्रिय मालिकेत एक नवीन ट्विस्ट आला आहे . या मालिकेतल्या सायली या भूमिकेत स्नेहा शहाच्या ऐवजी आता ज्ञानदा रामतीर्थकर ही अभिनेत्री दिसणार आहे . अल्लड , अवखळ असलेली सायली ही भूमिका ज्ञानदा कशी साकारणार हे पाहणं औत्सुक्याचं ठरणार आहे . अल्लड प्रेमाची अबोल गोष्ट ‘शतदा प्रेम करावे’ या मालिकेत उलगडली आहे . या मालिकेनं अल्पावधीतच प्रेक्षकांच्या मनात घर केलं . उन्मेष आणि सायली यांच्या नात्याला आता प्रेमाची किनार लाभते आहे . त्या दोघांमध्ये हळवं नातं निर्माण होऊ लागलं आहे . मात्र , सायलीची भूमिका साकारणारी स्नेहा शहा काही कारणानं या मालिकेत काम करू शकणार नाही . तिची जागा आता अभिनेत्री ज्ञानदा रामतीर्थकर घेत आहे . या मालिकेतून ज्ञानदाचं स्टार प्रवाहवर पदार्पण होत आहे . वाचा : मराठी बिग बॉसच्या घरात ‘खंडोबा’ ? सायलीची भूमिका साकारण्याविषयी ज्ञानदा म्हणाली , ”शतदा प्रेम करावे’ची कथा खूपच रंजक आहे . अभिजित साटम , अमिता खोपकर , प्रिया मराठे हे माझे आवडते कलाकार आहेत . त्याच मालिकेसाठी मला विचारणा झाल्यावर मी लगेच होकार दिला . सायलीच्या भूमिकेलाही खूप कंगोरे आहेत . त्यामुळे ही भूमिका करायलाही नक्की मजा येईल . या भूमिकेसाठी मी खूप उत्सुक आहे . स्टार प्रवाहच्या ‘अग्निहोत्र’ आणि ‘राजा शिवछत्रपती’ या मालिका मी नियमितपणे पहायचे . ‘शतदा प्रेम करावे’चं टायटल साँग मला प्रचंड आवडलं . स्टार प्रवाहबरोबर काम करायला मिळावं अशी इच्छाही होतीच . ‘शतदा प्रेम करावे’ च्या रुपानं ती पूर्ण होत आहे . यासाठी स्टार प्रवाहचे आणि सोबा फिल्म्सचे अनेक आभार . ’ उन्मेष आणि सायलीच्या नात्याचं पुढे काय होणार आणि सायलीची भूमिका ज्ञानदा कशी साकारणार हे पाहणं औत्सुक्याचं ठरणार आहे . सोमवार ते शनिवार रात्री ८ वाजता ही मालिका स्टार प्रवाहवर प्रेक्षकांना पाहता येणार आहे .


मँचेस्टर युनायटेड फुटबॉल क्लबचे माजी प्रशिक्षक सर अलेक्स फर्ग्युसन यांना शनिवारी मध्यरात्री तातडीने रुग्णालयात दाखल करण्यात आले . मेंदूतून रक्तस्राव होत असल्याने त्यांच्यावर त्वरित शस्त्रक्रिया करण्यात आली आहे . फर्ग्युसन उपचाराला योग्य प्रतिसाद देत असून त्यांना अतिदक्षता विभागात देखरेखीखाली ठेवण्यात आल्याचे युनायटेड क्लबने आपल्या निवेदनातून म्हटले आहे . फर्ग्युसन यांच्या प्रकृतीत लवकरात लवकर सुधारणा व्हावी याकरिता फुटबॉल विश्व प्रार्थना करत आहे . ‘‘फर्ग्युसन यांची प्रकृती स्थिर असून त्यांना अतिदक्षता विभागात देखरेखीखाली ठेवण्यात आले आहे , ’’ असे क्लबने आपल्या निवेदनात म्हटले आहे . दरम्यान , फर्ग्युसन यांच्या कुटुंबीयांनी याबाबत बोलणे टाळले . चेशायर येथील राहत्या घरी ७६ वर्षीय फर्ग्युसन यांच्या डोक्याला दुखापत झाली आणि मेंदूतून रक्तस्राव सुरू झाला . त्यांना त्वरित रुग्णालयात दाखल करण्यात आले . फर्ग्युसन यांच्या प्रकृतीमुळे युनायटेड चाहत्यांसह खेळाडूंमध्ये चिंतेचे वातावरण पसरले आहे . फर्ग्युसन यांनी कट्टर वैरी आर्सेन वेंगर यांच्या ओल्ड ट्रॅफर्ड येथील अखेरच्या लढतीत उपस्थिती लावली होती . इतकेच नव्हे तर त्यांनी वेंगर यांना भेटवस्तूही दिली होती . त्या वेळी आनंदित असलेल्या फर्ग्युसन यांच्यावर शस्त्रक्रिया करण्याची वेळ आल्याने फुटबॉल विश्व चिंतेत आहे . स्पेनचा गोलरक्षक डेव्हिड डी गी , इंग्लंडचा मिचेल कॅरिक यांनी फर्ग्युसन यांच्या प्रकृतीत सुधारणा व्हावी यासाठी प्रार्थना केली . फर्ग्युसन यांच्यामुळे आज जगातील फुटबॉलप्रेमींच्या गळ्यातील ताईत बनलेला ख्रिस्तियानो रोनाल्डो या वृत्तामुळे पूर्णपणे हादरला आहे . त्यानेही सरांसाठी प्रार्थना केली . फर्ग्युसन यांनी २०१३ नंतर मँचेस्टर युनायटेडच्या प्रशिक्षकपदावरून निवृत्ती घेतली होती . जवळपास २७ वष्रे त्यांनी युनायटेड क्लबला मार्गदर्शन केले . निवृत्तीनंतरही ते युनायटेडच्या लढती पाहण्यासाठी मैदानावर जातीने हजर असायचे . त्यांच्या निवृत्तीचा पाचवा वाढदिवस मंगळवारी आहे . ब्रिटिश फुटबॉल इतिहासात सर्वात यशस्वी प्रशिक्षक असलेल्या फर्ग्युसन यांनी ४९ जेतेपदाचे चषक उंचावले आहेत . अलेक्स सरांची प्रकृती लवकरात लवकर बरी व्हावी अशी मी ईश्वराकडे प्रार्थना करतो . अलेक्स यांच्या आजारपणाचे वृत्तदेखील न पचविण्यासारखे आहे . या वृत्ताचाही फुटबॉल क्षेत्रावर अनिष्ट परिणाम जाणवत आहे . – मॅसिमिलानो अलेग्री , युव्हेंटसचे प्रशिक्षक मला चिंता वाटत आहे . त्यांची व त्यांच्या कुटुंबीयांबाबत सतत डोक्यात विचार घोंघावत आहेत . फर्ग्युसन यांच्या इच्छाशक्तीवर मला पूर्णपणे विश्वास आहे आणि ते लवकरच बरे होतील . – आर्सेन वेंगर , आर्सेनल क्लबचे प्रशिक्षक सर अलेक्स रुग्णालयात असल्याचे ऐकून मी कोसळलो . माझ्या भावना आणि प्रार्थना त्यांच्या व कुटुंबीयांच्या सोबत आहेत . तुम्ही लवकरच बरे व्हा बॉस . – मिचेल कॅरिक , मँचेस्टर युनायटेडचा कर्णधार सर अलेक्स लवकरच बरे व्हा . मी तुमच्यासाठी प्रार्थना करतो . – वेन रुनी , इंग्लंडचा माजी खेळाडू माझ्या भावना आणि प्रार्थना तुमच्यासोबत आहेत . – ख्रिस्तियानो रोनाल्डो , रेयाल माद्रिदचा खेळाडू


बॉलिवूडचा ‘ग्रीक गॉड’ हृतिक रोशन लवकरच एका चरित्रपटात दिसणार आहे . ‘सुपर ३०’ या आयआयटी कोचिंग संस्थेचे संस्थापक आनंद कुमार यांच्या जीवनावर आधारित हा चित्रपट असेल . यामधील आनंद कुमार यांच्या भूमिकेसाठी आधी अक्षय कुमारच्या नावाची चर्चा होती . मात्र , आता त्याच्याऐवजी हृतिकच्या नावावर शिक्कामोर्तब करण्यात आले आहे . विकास बहल या चित्रपटाचं दिग्दर्शन करणार आहेत . चित्रपटात नाव अद्याप निश्चित झालं नसून ‘सुपर ३०’ हेच नाव ठेवण्यात येईल असं म्हटलं जात आहे . पाटणा येथील आनंद कुमार यांच्या संघर्षाचं चित्रण यामध्ये करण्यात येईल . आपल्या देशात अनेकांकडे गुणवत्ता आहे , बुद्धिमत्ता आहे , शिकण्यासाठी वाट्टेल ते कष्ट करण्याची तयारीही आहे . मात्र , त्यांना चांगले मार्गदर्शन आणि आर्थिक मदत मिळत नाही . अशा मुलांसाठी आनंद कुमार यांनी ‘सुपर ३०’ हा प्रकल्प साकारला . वाचा : ‘यूनीब्रोमुळे’ या व्यक्तीही झाल्या प्रसिद्ध हृतिक रेहान आणि रिधान या आपल्या दोन मुलांसोबत अमेरिकेत फिरायला जाणार आहे . तिथून परत आल्यानंतर तो या चित्रपटाच्या तयारीला लागणार आहे . ‘काबिल’च्या शूटिंगनंतर त्याच्याकडे या चित्रपटाची स्क्रिप्ट दिली गेली आणि भूमिकेविषयी बराच विचार केल्यानंतर त्याने होकार दिला . हृतिक पहिल्यांदाच एखाद्या चरित्रपटात काम करणार आहे . अनेक दिग्दर्शकांना आनंद कुमार यांच्या जीवनावर आधारित चित्रपट बनवायचा होता . अनेकांनी त्यासाठी त्यांची परवानगी मिळवण्याचाही प्रयत्न केला होता . मात्र , त्यांनी सर्वांना नकार दिला होता . अखेर त्यांचा होकार मिळवण्यात दिग्दर्शक विकास बहल यांना यश मिळालं आणि आता या चरित्रपटाच्या शुटिंगला सुरूवात होणार आहे .


ख या नकारात्मक भावना या प्रकृती ढासळत असल्याचे निदर्शक असतात , असा दावा एका संशोधनात करण्यात आला आहे . अमेरिकेतील पेनसिल्वानिया विद्यापीठातील संशोधकांनी म्हटले आहे , की नकारात्मक भावनांनी शरीरातील जैवसंवेदक जास्त प्रमाणात उद्दीपित होऊन वेदनामय अनुभूती वाढत असते . नैराश्यामुळे प्रकृतीवर परिणाम होताना पेशींचा नाश होतो . सततच्या शारीरिक वेदना निर्माण होऊन हृदयरोग , मधुमेह व कर्करोग यांसारखे विकार बळावण्यास अनुकूल परिस्थिती निर्माण होते . ब्रेन , बिहॅवियर व इम्युनिटी या नियतकालिकात म्हटले आहे , की नकारात्मक भावनांचा शरीरावर परिणाम बघताना प्रामुख्याने शारीरिक वेदनांचा विचार केला जातो . रोजच्या जीवनातील भावना व त्या अनुषंगाने होणारे शारीरिक त्रास या बाबतची माहिती विशिष्ट कालावधीसाठी नोंदवण्यात आली होती . त्यात व्यक्तींना स्वमूल्यमापन करण्यास सांगण्यात आले होते , अशी माहिती पेन स्टेट विद्यापीठाचे संशोधक जेनीफर ग्रॅहम एंजलँड यांनी दिली . त्यानंतर या व्यक्तींच्या रक्तातील संवेदकांची माहिती घेण्यात आली . आठवडाभरातील नकारात्मक भावना व विचार यामुळे शरीरातील वेदना वाढलेल्या दिसून आल्या . यात प्रश्नावली व तपासणी या दोन्ही तंत्रांचा वापर करण्यात आला असून , त्याच काळातील सकारात्मक भावना असलेल्या व्यक्तींमध्ये वेदनांचे प्रमाण कमी दिसून आले . हा प्रयोग पुरुषांवर करण्यात आला ही त्याची मर्यादा आहे .


विविध विषयांवरील नवनवीन माहिती मिळविण्यासाठी गुगलचा सर्रास वापर केला जातो . मात्र , गुगलच्या अतिवापरामुळे मेंदूवर अधिक ताण पडून स्मृतिभ्रंशाचा धोका वाढत असल्याचा इशारा ब्रिटनमधील संशोधकांनी दिला आहे . संशोधकांकडून सध्या स्वतःवरच प्रयोग सुरू आहे . मेंदूच्या आरोग्यासाठी त्याला चालना देणे योग्य असले तरी सध्या इंटरनेटचा वाढता वापर काळजी वाढविणारा असल्याचे ब्रिटनमधील सेंट अँन्ड्रयु विद्यापीठातील अभ्यासक फ्रँक गन मूर म्हणाले . एखाद्या विषयाची माहिती हवी असल्यास सर्वच जण इंटरनेटचा वापर करतात . किंवा ती माहिती वाचलेली असल्यास आठवण्याचा प्रयत्न करतात , असेही निरीक्षण मूर यांनी नोंदविले . गुगलचा किंवा मेंदूला ताण देण्यामुळे स्मृतीभ्रंशाचा विकार कसा उद्भवू शकतो , याबाबतचे संशोधन सुरू असून त्याचे परिणाम शोधण्याचा आमचा प्रयत्न असल्याचे , मूर म्हणाले . स्कॉटलंड येथील वार्षिक कार्यक्रमात बोलताना मूर यांनी याबाबतची माहिती दिली . २०१५मध्ये जगभरात स्मृतिभ्रंशाचा विकार झालेल्यांची संख्या ४५ दशलक्ष होती . १९९०च्या तुलनेत ती दोन पटींनी अधिक होती .


नवी दिल्ली , ता . 9 ः इंग्लंड दौऱ्याच्या अगोदर आयर्लंडविरुद्धच्या ट्वेन्टी - 20 मालिकेसाठी निवड समितीने काल विराट कोहलीच्या नेतृत्वाखालील संघ जाहीर केला ; परंतु त्या वेळी त्यांनी कोहलीचा सरे या इंग्लंडमधील क्लबशी असलेल्या कराराच्या तारखा लक्षात घेतल्या नसाव्यात . त्यामुळे कोहली एकाच वेळी दोन सामने कसा खेळणार ही चर्चा रंगात आली आहे . इंग्लंड दौऱ्याच्या तयारीसाठी कोहली जून महिन्यात सरे क्लबकडून खेळणार आहे , त्यासाठी त्याने मायदेशात होणाऱ्या अफगाणिस्तानविरुद्धच्या कसोटी सामन्यातून माघार घेतली आहे . भारतीय संघ निवडीनंतर आता ही नवी अडचण निर्माण झाली आहे . कोहलीला आता एक तर कौंटी सामना किंवा आयर्लंड विरुद्धचा सामना यापैकी एकाचीच निवड करावी लागणार आहे . या वेळी तो काय निर्णय घेतो , या कडेही सर्वांच्या नजरा लागून आहेत . करार केल्यानंतर सरे क्लबने त्यांच्या वेबसाइटवर दिलेल्या माहितीनुसार संपूर्ण जून महिन्यात तो आमच्या क्लबसाठी उपलब्ध असणार आहे , सरेचा यॉर्कशायरबरोबरचा सामना 25 ते 28 जूनदरम्यान होणार आहे ; तर भारताचे आयर्लंडविरुद्धचे दोन ट्वेन्टी - 20 सामने 27 आणि 29 जूनला होणार आहेत . सरेचा सामना पूर्ण चार दिवस चालला , तर कोहली 29 जूनच्या सामन्यातही खेळण्याची शक्यता कमी आहे . तारखांचा हा घोळ भारताचा संघ निवडताना निवड समितीच्या लक्षात कसा आला नाही , याचे आश्चर्य भारतीय क्रिकेट वर्तुळात व्यक्त केले जात आहे . कोहली आमच्या क्लबसाठी पूर्ण जून महिना उपलब्ध असेल , यादरम्यान तो तीन चॅंपियन्सशिप सामने आणि 50 - 50 षटकांचे कमीत कमी तीन सामने खेळणार आहे , असे सरेचे क्रिकेट संचालक आणि इंग्लंडचे माजी यष्टिरक्षक ऍलेक स्टुअर्ट यांनी सांगितले .


दिल्लीचे मुख्यमंत्री अरविंद केजरीवाल यांनी ट्विटरवर एक व्हिडिओ शेअर केला आहे . ज्यात गायक अभिजीत भट्टाचार्य वादग्रस्त विधान करताना दिसत आहेत . एका टीव्ही पत्रकाराने हा व्हिडिओ सोशल मीडियावर ट्विट केला होता . केजरीवाल यांनी याच ट्विटला रिट्विट केले . हा व्हिडिओ स्वातंत्र्य दिनाच्या काही दिवसांपूर्वीचा आहे . या व्हिडिओच्या सुरुवातीला अभिजीत हे बोलताना दिसत आहे की , ‘अरे सोडा , कुठलं स्वातंत्र्य आहे . घाणेरडा देश आहे आपला , गुलामी करणारा देश आहे… अजून काय बोलू . . ’ या व्हिडिओवर अनेकांनी आपल्या प्रतिक्रियाही दिल्या आहेत . ‘आता अभिजीतवर देशद्रोहाचा कोणताही गुन्हा दाखल केला जाणार नाही , कारण तो भाजपाचा चमचा आहे . . ’ अशा प्रकारची प्रतिक्रिया शाश्वत याने या व्हिडिओवर दिली होती . तर विनीता यांननी लिहिले आहे की , ‘अभिजीतची प्रतिक्रिया हेच दाखवून देते की कोण घाणेरडं आहे . देश की अभिजीत स्वतः…’ दुसरीकडे ‘अभिजीत न्यायव्यवस्थेपेक्षा मोठा आहे का ? तो भारताबद्दल अशी वक्तव्य करु शकतो पण त्याच्यावर कोणती कारवाई होत नाही . ’ असा प्रश्न विनय कुमार गुप्ता यांनी विचारला . सोशल मीडियावर या बातमीला अजून महत्त्व देण्याकडे काहींनी नकार दर्शवला आहे . काही दिवसांपासून अभिजीत सोशल मीडियावर फार सक्रिय झाला आहे . आपल्या वादग्रस्त ट्विट्सवरुन तो नेहमीच चर्चेत येत असतो . यामुळे जनतेच्या रोशालाही त्याला अनेकदा सामोरे जावे लागते . एका महिला पत्रकाराला अपशब्द बोलल्याबद्दल अभिजीतच्या विरुद्ध आपची नेता प्रिती शर्मा मेनन यांनी तक्रार दाखल केली होती . काही दिवसांपूर्वी अभिजीतने ट्विटवर महिला पत्रकार स्वाती चतुर्वेदीला अपशब्द वापरले होते . जेव्हा आप नेत्या प्रिती यांच्या सोबत इतर महिलांनी अभिजीतच्या या वागण्याचा विरोध केला तेव्हा तो त्यांच्यासोबतही उद्धटपणेच बोलला . प्रितीने जेव्हा अभिजीतच्या या वर्तवणूकीबद्दल पोलिस आयुक्तांना ट्विट केले तेव्हा त्याने त्यांच्या विरोधात शिवीगाळ केली . यामुळे अभिजीतच्या विरोधात आयपीसी कलम ५०० , ५०९ आणि आयटी कायदा कलम ६७ अंतर्गत गुन्हा दाखल केला होता .


‘बॉईज’ या नावाने संपूर्ण महाराष्ट्रात गाजत असलेल्या , ध्येर्या – ढुंग्याच्या जोडीने तरुणवर्गाला अक्षरशः वेड लावले आहे . ‘आम्ही लग्नाळू’ म्हणत , यापूर्वी किशोरवयीन मुलांना आपल्या तालावर नाचवणारे हि दोघे आता , ‘गोटी सोडा आणि बाटली फोडा’ म्हणत महाविद्यालयीन तरुणांना आपल्या मस्तीत शामिल करून घेत आहेत . विशाल देवरुखकर दिग्दर्शित ‘बॉईज’च्या धम्माल सिक्वेलमधून प्रेक्षकांच्या भेटीस येत असलेले हे गाणे , सोशल मीडियावर तुफान प्रसिद्धी मिळवत आहे . नुकत्याच प्रदर्शित झालेल्या या गाण्यातील धमालमस्ती प्रेक्षकांचे भरघोस मनोरंजन करत आहे . इरॉस इंटरनेशनल आणि एवरेस्ट इंटरटेंटमेन्ट प्रस्तुत , अवधूत गुप्ते यांच्या सहयोगाने सुप्रीम मोशन पिक्चर्स प्रोडक्शनअंतर्गत प्रदर्शित होत असलेला हा सिनेमा येत्या ५ ऑक्टोबर रोजी प्रेक्षकांच्या भेटीला येत आहे . कॉलेज तरुणांना भुरळ पाडणाऱ्या या गाण्याचे बोल अवधूत गुप्तेने लिहिले असून उडत्या लयीच्या या गाण्याला संगीतदेखील त्यानेच दिले आहे . तसेच आदर्श शिंदे आणि रोहित राऊतने या गाण्याला स्वरसाज दिला आहे . राहुल - संजीव जोडीचे दमदार नृत्यदिग्दर्शन असलेले हे गाणे प्रेक्षकांनाही बेभान नाचवण्यास यशस्वी ठरत आहे . या गाण्याबरोबरच , सुमंत शिंदे , पार्थ भालेराव आणि प्रतिक लाड या सिनेमातील प्रमुख कलाकारांच्या अभिनयाचा डबल धमाका पाहण्यासाठीदेखील त्यांचे चाहते उत्सुक झाले आहेत . शाळेतून कॉलेजमध्ये गेलेल्या या तिघांची गोष्ट सांगणाऱ्या ‘बॉईज २’ चे दिग्दर्शन विशाल देवरुखकर यांनी केले असून , ऋषिकेश कोळीने संवादलेखन केले आहे . तसेच लालासाहेब शिंदे , राजेंद्र शिंदे आणि संजय छाब्रिया यांनी या सिनेमाच्या निर्मितीची धुरा सांभाळली आहे . शिवाय , इरॉस इंटरनेशनलद्वारे ‘बॉईज २’ चित्रपटाचे जागतिक स्तरावर वितरण देखील केले जाणार आहे .


बॉलिवूड किंग शाहरुख खान नेहमीच त्याच्या कुटुंबाविषयी भरभरुन बोलतो . त्यातही आपल्या मुलांवर त्याचं विशेष प्रेम . छायाचित्रकारांपासून आपल्या मुलांना होणारा त्रास पाहता ही बाब निदर्शनास आणणारा शाहरुख सुहाना , आर्यन आणि अब्रामवर जिवापाड प्रेम करतो . पण , सुहानावर त्याचा जास्तच जीव . मुलीवर कोणत्याही वडिलांचा जरा जास्तच जीव असतो , या ओळीची प्रचिती शाहरुख आणि सुहानादरम्यान असणारं नातं पाहता लक्षात येत आहे . आपल्या मुलीसोबत एखाद्या मित्राप्रमाणे असणारा हा किंग खान सध्या तिचे सल्लेही ऐकू लागला आहे . पण , ती शिक्षणासाठी पुन्हा परदेशी गेली असता त्याला तिची उणीव भासू लागलीये . सुहाना नुकतीच शिक्षणासाठी पुन्हा एकदा लंडनला गेली आहे . पण , शाहरुखला मात्र आपल्या मुलीपासून दूर राहणं जमत नाहीये . कारण , त्याने ट्विट करत सुहानाची आठवण येत असल्याची भावना व्यक्त केली आहे . ‘जेव्हा तुमची मुलगी शिक्षणासाठी पुन्हा परदेशात जाते आणि बाबा तुम्ही फोटोसाठी जरा जास्तच ‘फिल्टर्स’ वापरताय असं सांगणारा कोणीच नसतं तेव्हा… . ’ असं कॅप्शन देत त्याने सुहानासोबतचा एक फोटो पोस्ट केला आहे . शाहरुखने जाणूनबुजून ‘फिल्टर’ असलेला फोटोच पोस्ट करत तो या फोटोच्या माध्यमातून व्यक्त झाला आहे असं म्हणायला हरकत नाही . वाचा : अक्षयसोबत प्रियांकाचं नाव जोडताच ट्विंकलचा राग अनावर दरम्यान , सुहाना सध्या बॉलिवूड पदार्पणाची तयारी करत असल्याचंही म्हटलं जात आहे . काही दिवसांपूर्वीच करण जोहरच्या ऑफिसमध्ये तिने हजेरी लावली होती . त्यामुळे येत्या काळात खुद्द करण जोहर तिला चित्रपटसृष्टीत लाँच करणार असल्याचंही म्हटलं जातंय . सुहानाच्या बॉलिवूड पदार्पणापद्दलची अधिकृत माहिती समोर आली नाहीये . पण , तिने चित्रपटसृष्टीत करिअर करावं अशीच अनेकांची इच्छा आहे . किंबहुना सुहानाने शिक्षण पूर्ण करुनच पुढचे निर्णय घ्यावेत असं मत शाहरुखने एका मुलाखतीदरम्यान मांडलं होतं .


घराला रंग देणं ही तशी वेळखाऊ आणि किचकट प्रक्रिया . ती तशी का असते ते समजून घेतलं तर या कामाला वेळ का लागतो आणि ते नीट , बारकाईने करणं का आवश्यक असतं ते लक्षात येतं . रंगकामाचा उपयोग फक्त चांगले दिसण्यासाठी नसून त्यामुळे इमारतीचे आयुष्य वाढते . साफसफाई करणे सोपे जाते . रंगाच्या अचूक निवडीने तापमान नियंत्रित करता येते अशा काही गोष्टींकडे आपण लक्ष वेधले . पूर्वीच्या काळी िभतीला जरा कुठे टेकून बसले की कपडय़ांना , केसांना रंगाची पांढरी भुकटी हमखास लागायची . अगदी चिडचिड होऊन जायची . पण सध्या रंगांच्या गुणवत्तेत लक्षणीयरीत्या फरक पडला आहे . पाहिजे ती छटा , पाहिजे तो पोत , हवे ते डिझाइन , पाहिजे तेवढी चकाकी रंगामध्ये आपण आणू शकतो . त्यामुळे घरात एकदा का रंगकाम सुरू झाले की छोटय़ांपासून मोठ्ठय़ांपर्यंत सगळे हिरिरीने चच्रेत भाग घेतात . हा रंग तयार तरी कसा होतो ? कुठल्याही रंगात तीन मूळ घटक असतात . पहिला म्हणजे बाइंडर , दुसरा थिनर आणि तिसरा पिगमेंट . बाइंडर हा कुठल्याही रंगाला बांधून ठेवायचे काम करतो . याची एक पातळ फिल्मच कुठल्याही रंगावर तयार होते . एखाद्या रंगाची तकाकी , त्याचा टिकाऊपणा , मजबूतपणा हा त्यामध्ये वापरलेल्या बाइंडरवर अवलंबून असतो . बरेच वेळा हा बाइंडर रेसिनने ( नसíगक रेसिन झाडाच्या आतील जाड चिकट द्रव्यापासून करतात तर कृत्रिम रेसिन हे रासायनिक प्रक्रिया करून बनवतात ) बनवलेला असतो . आता थिनरचे मुख्य काम असते रंगाला योग्य प्रमाणात पातळ करून बाइंडरचा चिकटपणा अॅडजेस्ट करणे . जेणेकरून कुठल्याही पृष्ठभागावर रंगकाम चांगल्या तऱ्हने , पक्के बसेल . रंगाचा प्रवाहीपणा , तो लावताना हाताची व ब्रशची सुलभरीत्या होणारी हालचाल ही थिनरच्या प्रमाणावर अवलंबून असते . आता या झाल्या रंगाला कार्यशील बनवणाऱ्या गोष्टी . पण आपल्याला सर्वात आनंद देणारी , डोळ्याला सुखावणारी गोष्ट म्हणजे पिगमेंट . ज्यामुळे आपल्याला पाहिजे तो नािरगी , पिवळा , जांभळा रंग तयार होऊ शकतो . अशा या तीन घटकांमुळे व त्याच्या योग्य प्रमाणामुळे एखादा रंग चांगला आहे की नाही हे ठरते . आता रंगकाम सुरू करण्यापूर्वी काय खबरदारी घ्यायला पाहिजे ? एक म्हणजे ज्या भिंतींवर रंग लावणार आहोत त्या भिंती पूर्णपणे कोरडय़ा आहेत की नाही याची खात्री करून घेणे . पाण्याचा थोडादेखील अंश असेल तर आधी वॉटरप्रूिफग करून तो भाग पूर्ण कोरडा झाल्यावरच रंगकामाला सुरुवात करावी . त्याचबरोबर भिंतीवर हलकेच हातोडा वगरे ठोकून कुठे प्लास्टर सल झालेय किंवा निघाले नाहीये ना हे बघावे . तसे असल्यास गवंडीकाम आधी करून साताठ दिवस प्लास्टरला सुकायला पुरेसा वेळ देऊन ( क्युिरग ) मग रंगकाम सुरू करावे . प्रत्यक्ष रंगकामाची प्रक्रिया फार वेळखाऊ असते . आधी सॅण्डपेपरने केलेली घिसाई , मग लांबी - पलटी , परत घिसाई , मग प्रायमर , मग रंगाचा एक हात , तो सुकल्यावर दुसरा हात . . डोळ्यांत प्राण आणून आपल्या आवडीचा रंग आपल्या खोलीला कसा दिसतोय याची आपण प्रतीक्षा करीत असतो . . पण दुर्दैवाने या सर्व प्रक्रियेत आपल्याला कुठलाच शॉर्टकट वापरता येत नाही , कारण चांगल्या रंगकामासाठी या सगळ्याच प्रक्रिया करणे फार महत्त्वाचे असते . सॅण्डपेपरने भिती किंवा ज्यावर रंगकाम करायचे आहे तो पृष्ठभाग घासणे जरुरीचे आहे , कारण त्यामुळे त्यावर साचलेली धूळ , पोपडे निघून जाऊन तो भाग गुळगुळीत होतो . लांबी करणे जरुरीचे आहे कारण या पेस्टने भिंतीमधील बारीक खाचखळगे भरून यायला मदत होते . सगळा पृष्ठभाग समांतर दिसतो . आता प्रायमर का जरुरी आहे तर , लांबीच्या गुणधर्मामुळे ! कारण लांबीवर टाकलेला द्रवपदार्थ ती लगेच शोषून घेते . आता लांबीवर जर आपण डायरेक्ट रंग मारला तर लांबी असमानरीत्या कुठे कमी , कुठे जास्त असा रंग शोषून घेईल . त्यामुळे रंगाचे असमान डाग भिंतीवर तयार होतील . आणि याच कारणामुळे लांबीवर प्रायमर मारणे जरुरीचे आहे . कारण प्रायमर हे एक असे अस्तर आहे की जे लावल्याने रंग एकसमान लागायला मदत होते . त्याचबरोबर त्याच्या गुणधर्मामुळे रंग त्या भागाला चांगला चिकटून बसतो . लांबीच्या शोषून घेण्याच्या भोकांमध्ये प्रायमर जाऊन रंगासाठी एक संरक्षण फिल्म तयार होते . गृहसजावटीच्या इतर कुठल्याही साहित्याची इतकी जाहिरात होत नाही जेवढी रंगाची होते . हा रंग लावा , समाजात स्वतःची पत वाढवा . तो रंग लावा , मुलीकडून होकार मिळवा ! . . एक ना दोन , शंभर कारणे दिली जातात त्या त्या कंपनीचा रंग वापरण्यासाठी . पण रंग म्हणजे फक्त त्याचे वरचे आकर्षक रूप नव्हे . त्याच्यातील घटकांवर आधारित घरातल्या कुठल्या खोल्यांना कुठला रंग द्यावा हा विचार करणे आवश्यक आहे . ढोबळमानाने फरक करायचा झाला तर रंग दोन प्रकारचे असतात . एक वॉटर बेस्ड आणि दुसरे ऑईल बेस्ड . डिस्टेम्पर , इमल्शन हे रंग वॉटर बेस्ड आहेत तर इनॅमल , लस्टर , झिंक वगरे रंग हे ऑईल बेस्ड आहेत . डिस्टेम्पर हा सर्वात स्वस्त आणि पटकन लागणारा रंग आहे . घर भाडय़ाने द्यायला उत्सुक असलेल्या घरमालकांचा हा आवडता पर्याय . एक हात मारून जरा ठीकठाक दिसण्याइतपत घर केले की झाले . डिस्टेमपर किंवा व्हाइट वॉश अशा वेळी आपल्या कामी येतो . वर सांगितल्याप्रमाणे िभतीला टेकून बसले की केसांना - कपडय़ाला लागणारा रंग हा याचाच भाऊ . पण इतक्या वर्षांत डिस्टेम्परमध्ये बरीच सुधारणा झाली आहे . पहिल्याइतका तो आपल्यापाठी लागत नाही . पण वॉटर बेसचा दुसरा पर्याय - इमल्शन पेंट यापेक्षा डिस्टेम्पर हा कमी टिकाऊ , कमी फिनििशग देणारा आहे . त्यामुळे गृहसजावाटीत त्याचा वापर जरा कमीच केला जातो . वॉटर बेस्ड इमल्शन हा सध्याचा उत्तम पर्याय आहे . आधी प्लॅस्टिक मग अॅक्रालिक अशा त्याच्यामध्ये सुधारणा होत गेल्या . डिस्टेम्परपेक्षा इमल्शनला जास्त श्रीमंती झाक येते . त्यामुळे सध्या त्याची चलती आहे . यामध्ये असलेल्या घटकांमुळे कुठल्याही सरफेसवर हा घट्ट बसतो . या रंगावर पडलेले डाग आपण सौम्य साबणाच्या पाण्याने आरामात धुऊ शकतो . यामध्ये हजारो रंगाच्या छटा उपलब्ध असल्याने गृहसजावट करताना कुठलीच अडचण येत नाही . दिवाणखाना , बेडरूम या ठिकाणी इंटिरिअर डिझायनरची पहिली पसंती इमल्शनला असते . फक्तडिस्टेम्परपेक्षा इमल्शन हा थोडा महाग रंग आहे . आता ऑईल बेस्ड रंगामध्ये येतात इनॅमल , लस्टर , िझक वगरे रंग . ऑईल बेस्ड असल्याने यांचा उपयोग पाण्याच्या संपर्कात येणाऱ्या जागी बहुतेक करून होतो . जसे स्वयंपाकघर , बाथरूम वगरे . पण याचा अर्थ असा नाही की घरातील बाकीच्या खोल्यांमध्ये या रंगाला मज्जाव आहे . ऑईलमुळे िभतीला आलेली चकाकी बऱ्याच लोकांना इमल्शनपेक्षा जास्त आवडते . त्यामुळे कित्येक लोक सरसकट सगळ्या घराला लस्टर पेंट लावतात . ऑईल बेस्ड इनॅमल हा लाकूड किंवा मेटलवर लावतात . त्यामुळे त्या फíनचरला एक संरक्षणात्मक कोटिंग मिळून त्याचे आयुष्य वाढीस लागते . वॉटर बेस्ड आणि ऑईल बेस्ड रंगात काही तुलनात्मक फरक करायचा झाल्यास वॉटर बेस्ड इमल्शन पेंट हे ऑईल बेस्ड पेंटपेक्षा पटकन सुकतात . त्यामुळे कामाचा वेळ बराच वाचतो . ऑईल बेस्ड रंगाचा पहिला कोट पूर्ण सुकायला सात ते आठ तास तरी द्यावे लागतात . त्यामुळे तोपर्यंत रंगारी लोक मस्त ताणून देतात आणि इथे आपलं बीपी वाढतं . पण आधीचा कोट पूर्ण सुकल्याशिवाय दुसरा कोट आपण मारू शकत नाही . कारण तसे केल्यास सुरकुत्या , डाग पडण्याची शक्यता असते . तसेच रंगाची चकाकीही कमी होते . रंगाचा एक ठरावीक डोकं उठवणारा वास असतो , तो वॉटर बेस्ड पेंटमध्ये कमी येतो . इमल्शनवर टचअप करणे सोपे असते . लस्टरवर टचअप करायचे झाल्यास पूर्ण भिंतीलाच परत रंग मारावा लागतो , ज्यामुळे परत वेळेचा व पशाचा अपव्यय होतो . घासून रगडून भिंती धुवायच्या असतील तर त्या ठिकाणी ऑईल बेस्ड पेंट जरा जास्त मजबूत , भक्कम वाटतो . जागेच्या व आपल्या गरजेनुसार रंगाचे अजूनही विविध प्रकारे वर्गीकरण करण्यात आले आहे . जसे अॅण्टी फंगल , फायर रेझिस्टन्ट , हिट रेझिस्टन्ट वगरे . त्यांचा वापर कुठे व कसा करावा , त्याचबरोबर टेक्शर पेंट , रंगाची चकाकी , रंगकामातील दोष याबद्दल माहिती पुढील लेखात जाणून घेऊ या . वैशाली आर्चिक सौजन्य – लोकप्रभा response . lokprabha @ expressindia . com


झोप ही औषधासारखी असते असे म्हटले जाते . रात्री मिळालेली झोप आपल्या शरीराला आणि मनाला ताजेतवाने करते . मात्र , चुकीच्या अवस्थेत बराच वेळ झोपल्यास आरोग्याच्या विविध समस्या निर्माण होऊ शकतात . आपल्यापैकी अनेकांनी शरीराच्या एकाच भागामध्ये वेदना होत असल्याचे अनुभवले असेल . या वेदना सहसा डोके , खांदा , पोट व पाठ यांच्याशी संबंधित असतात . झोपण्याची पद्धत चुकीची असेल तर आपले शरीर त्याला विपरित प्रतिसाद देते . याचे कारण म्हणजे , बाहेरून आपले शरीर डाव्या व उजव्या बाजूला सारखेच दिसत असले तरी ते आतल्या बाजूने सारखे नसते . हृदय , पोट , मूत्राशय व आणखी काही अवयव शरीरात डाव्या बाजूला असतात . आपले हृदय , पचनक्रिया व मेंदू कसा काम करेल , हे ठरवण्यामध्ये आपल्या झोपण्याच्या दिशेची ( डावी की उजवी ) भूमिका महत्त्वाची असते . स्लीप @ १० या उपक्रमांतर्गत गोदरेज इंटेरिओने याबाबत विशेष अभ्यास केला आहे . हृदयाच्या कार्यात सुधारणा : हृदयाकडून रक्त वाहून आणणारी सर्वात मोठी धमनी ही डाव्या बाजूला असते , त्यामुळे आपण उजव्या कुशीवर झोपलो तर पृथ्वीची गुरूत्वाकर्षणशक्ती आपल्या हृदयाच्या विरुद्ध दिशेला काम करते व त्यामुळे या धमनीला रक्त वाहून नेण्यासाठी दुप्पट परिश्रम करावे लागतात . त्यामुळे डाव्या कुशीवर झोपल्यास हृदयावर फार ताण येत नाही , कारण गुरूत्वाकर्षणशक्ती रक्त वाहून नेण्याच्या क्रियेच्या विरुद्ध काम न करता या क्रियेच्या बाजूने काम करते . पचनक्रियेत सुधारणा : हृदयासारखा आपल्या शरीरातील दुसरा सर्वात महत्त्वाचा अवयव म्हणजे पोट . हेही शरीरात डाव्या बाजूला असते . पोटामध्ये पित्तरस असतो व त्यामुळे पचन प्रक्रियेमध्ये मदत होते . डाव्या बाजूला झोपल्याने अन्नामध्ये पित्तरस मिसळण्याची शक्यता वाढते व त्यामुळे पचन वेगाने होण्यास मदत होते , तर उजव्या कुशीवर झोपल्यास पचनाची प्रक्रिया मंदावते . अपचनाचा त्रास असलेल्या व आतड्याची हालचाल अनियमित असलेल्या व्यक्तींनी या समस्यांवर मात करण्यासाठी डाव्या कुशीवर झोपायला हवे . मेंदूला चालना : मेंदू मध्यवर्ती ठिकाणी असल्याने कोणत्याही कुशीवर झोपल्यावर त्याच्या कार्यात कोणताही अडथळा येत नाही . परंतु , मेंदूच्या वेस्ट क्लीअरिंग सिस्टीमवर किंवा ग्लिम्फेटिक सिस्टीमवर परिणाम होऊ शकतो . आपल्या शरीराची डावी बाजू महत्त्वाची लिम्फेटिक बाजू असते . आपल्या मेंदूमध्ये काही टॉक्सिन तयार होतात व ते लिम्फेटिक सिस्टीमद्वारे बाहेर टाकले जातात . त्यामुळे डाव्या कुशीवर झोपल्याने पृथ्वीच्या गुरूत्वाकर्षणशक्तीच्या मदतीने ही प्रक्रिया अधिक कार्यक्षमपणे केली जाते . त्यामुळे डाव्या कुशीवर झोपल्याने मेंदू स्वच्छ होण्यास मदत होते . निरोगी व दीर्घ आयुष्यासाठी , डाव्या कुशीवर झोपण्याचा सल्ला प्राचीन परंपरा व आधुनिक विज्ञान यांनी दिला आहे . कारण , यामुळे शारीराची कार्ये सुधारण्यासाठी मदत होते व त्यामुळे हृदय व पोट यांच्याशी संबंधित समस्या दूर राहतात . येथून पुढे , जाणीवपूर्वक डाव्या कुशीवर झोपण्याचा प्रयत्न करा . डॉ . प्रिती देवनानी , स्लीप थेरपिस्ट


भारतात सुमारे १० कोटी जनता मधुमेहाच्या विकाराने त्रस्त आहे . त्यामुळे आरोग्य विमा काढणाऱ्या रुग्णांपैकी सर्वाधिक रुग्ण हे मधुमेहग्रस्त असल्याची माहिती समोर आली आहे . मुंबई , नवी दिल्ली या महानगरांमध्ये मधुमेहाचा विकार जडलेल्या रुग्णांची संख्या वाढत असून या शहरांमध्ये आरोग्य विमा काढणाऱ्या मधुमेहग्रस्तांची संख्याही अधिक आहे . जागतिक आरोग्य संस्थेकडून ( डब्ल्यूएचओ ) यंदाच्या जागतिक आरोग्य दिनानिमित्त मधुमेह या विषयावर प्रकाशझोत टाकण्यात येत आहे . भारतात १३१ कोटी लोकसंख्येपैकी ७ . ८ टक्के लोक मधुमेहग्रस्त असल्याने डब्ल्यूएचओने भारताकडे आपले लक्ष वळविले आहे . भारतात मधुमेहग्रस्तांची संख्या वाढत असल्याने त्यांचा आरोग्य विमा काढण्याकडेही कल असल्याचे लक्षात आले आहे . भारतातील तब्बल दोन लाख मधुमेहग्रस्तींनी आरोग्य विम्यासाठी दावा केला असल्याचे डब्ल्यूएचओने म्हटले आहे . मधुमेह या आजाराकडे फारसे गांभीर्याने पाहिले जात नाही . मात्र २०३० पर्यंत सर्वात जास्त मृत्यूंना कारणीभूत ठरणाऱ्या जगातील सातव्या स्थानावरील या आजाराकडे आता सरकार , समूह आणि वैयक्तिक स्तरावर पण गांभीर्याने लक्ष केंद्रित करण्याची गरज असल्याचे आग्नेय आशियाई देशांमधील डब्ल्यूएचओचे प्रादेशिक संचालक पूनम सिंग यांनी सांगितले . हृदय आणि रक्तवाहिन्यांशी निगडित आजार , मधुमेह हा स्वादुपिंडातून इन्सुलीनची निर्मिती किंवा शहरांच्या विस्कळीत जीवनशैलीमुळे शरीराकडून त्याचा योग्य प्रकारे केला जात नसल्याचे समोर आले आहे . आयसीआयसीआय लोमबार्ड यांनी दिलेल्या एका अहवालानुसार , मधुमेहाशी निगडित आरोग्यविषयक दावा करणाऱ्यांमध्ये सर्वसाधारणपणे ६० वर्ष वयोगटातील लोकांचा समावेश हा अधिक असतो , पण २०११ - २०१५च्या आकडेवारीनुसार सद्यःपरिस्थितीत वेगवेगळ्या वयोगटातील ७ हजार ९१५ लोकांनी देखील विम्याविषयक दावे केले आहेत . गेल्या अनेक वर्षांपासून विम्याविषयक दावे हाताळणाऱ्या विमा कंपनीनुसार , २०११ साली विम्या अंतर्गत मिळणाऱ्या संरक्षणाअंतर्गत मधुमेहग्रस्त असलेल्यांपैकी विम्यासाठी दावा करणाऱ्या ४ हजार १४० ज्येष्ठांसोबतच २५ वयोगटातील २३५ जणांनी , तर २६ ते ४५ वयोगटातील आणि ४६ ते ६० वयोगटातील अनुक्रमे १ हजार ५६४ आणि ३ हजार ४३३ लोकांचा समावेश आहे .


आमिरचा दंगल हा सिनेमा सध्या फार चर्चेत आहे . हा सिनेमा प्रत्येक वयोगटाला आवडेल असाच आहे . दंगल सिनेमाने सलमानच्या सुलतान सिनेमालाही मागे टाकले आहे . खेळाशी निगडीत या सिनेमात आमिरने घेतलेली मेहनत दिसते . दंगल हा सिनेमा हरियाणाचे कुस्तीपटू महावीर फोगट यांच्या आयुष्यावर बेतलेला आहे . आपल्या मुलींना जागतिक दर्जाचे कुस्तीपटू बनवण्यासाठी त्यांनी घेतलेली मेहनत या सिनेमात दाखवण्यात आली आहे . बॉलिवूड कलाकारांपासून ते क्रिकेटर्सपर्यंत सगळ्यांनाच या सिनेमाचे कुतुहल आहे . टीम इंडियात असताना आपल्या षटकरांनी विरोधी टीमच्या नाकी नऊ आणणारा क्रिकेटपटू सेहवागनेही या सिनेमाचे कौतुक केले आहे . सेहवाग नेहमीच ट्विटरवर सक्रिय असतो . खेळाबाबत असो किंवा इतर गोष्टींबाबत तो नेहमीच काही ना काही ट्विट करतच असतो . नुकतेच त्याने या सिनेमाबद्दलही ट्विट केले आहे . सेहवागला हा सिनेमा आवडला पण त्याचबरोबर त्याने आमिरला एक सल्लाही दिला आहे . सगळ्यात आधी सेहवागने फोगट बहिणी आणि आमिरला या सिनेमासाठी धन्यवाद म्हटले आहे . पण त्यानंतर लगेच त्याला एक सल्लाही दिला आहे . सेहवागने ट्विट करत म्हटले की , सिनेमाच्या शेवटी जेव्हा तुमचे डोळे भरुन येतात तेव्हा तुमच्याकडे अंगोछा असतो पण आता तुम्ही आम्हा सर्वांना टिश्यू मोफत दिले पाहिजे . नेहमीच आपल्या ट्विट्सनी अनेकांचे लक्ष वेधून घेणाऱ्या सेहवागने आता दंगल सिनेमावरच ट्विट केले आहे म्हटल्यावर आता या ट्विटचीही चर्चा होणारच ना… दरम्यान , शुक्रवारी भारतात प्रदर्शित झालेल्या या सिनेमाने देशात नोटाबंदीचे वातावरण असूनही चार दिवसांत तब्बल १३२ . ४३ कोटींची कमाई केली आहे . ‘दंगल’ने पहिल्या दिवशी २९ . ७८ कोटी , दुस - या दिवशी ३४ . ८२ कोटी , तिस - या दिवशी तब्बल ४२ . ३५ कोटी तर चौथ्या दिवशी म्हणजेच सोमवारी २५ . ४८ कोटी इतकी कमाई केली . या कमाईत तमिळ आणि तेलगूमधील व्हर्जनच्या कमाईचा आकडादेखील आहे . सिनेसमीक्षक तरण आदर्श यांनी ‘दंगल’च्या कमाईचा आकडा ट्विट करून ही माहिती दिली . भारताबाहेर २१ डिसेंबरला प्रदर्शित झालेल्या या सिनेमाने आतापर्यंत ६० . ९९ कोटींची कमाई केली आहे . आंतरराष्ट्रीय बाजारात ‘दंगल’ला खूप चांगला प्रतिसाद मिळत असल्याचे चित्र आहे . ‘दंगल’ने रविवारी ४२ . ३५ कोटी इतका गल्ला जमविला होता . आतापर्यंत कोणत्याच सिनेमाने रविवारच्या दिवसात इतकी कमाई केलेली नसल्याचे कळते . १०० कोटी क्लबमध्ये आमिरच्या ‘गजिनी’ ( २००८ ) , ‘३ इडियट्स’ ( २००९ ) , ‘धूम ३’ ( २०१३ ) , ‘पीके’ ( २०१४ ) आणि ‘दंगल’ ( २०१६ ) या चित्रपटांचा समावेश आहे .


आयटीआर फाइल करताना प्राप्तिकर विभागाकडे सर्व उत्पन्ने सादर करणे आवश्यक असते . या उत्पन्नांमध्ये ठेवींवर आणि बचतींवर मिळवलेले व्याज , गुंतवणुकींमधून मिळवलेले भांडवली लाभ व तोटे इ . समाविष्ट असतात . आपल्या सर्व करपात्र उत्पन्नांची माहिती देणे आवश्यक असते हे करदात्यांना माहिती असते , पण स्रोताच्या ठिकाणी कापलेल्या करापलिकडे ( टीडीएस ) असणाऱ्या उत्पन्नाची माहिती देणे त्यांच्याकडून राहून जाते . कोणत्याही उत्पन्नाची माहिती देण्याचे राहून जाऊ नये , यासाठी आयटीआर फाइल करताना लक्षात ठेवावयाची ही काही उत्पन्ने आहेत . नियत ठेवींवरील ( एफडी ) व्याज एफडी आणि आरडीवरील एका आर्थिक वर्षातील १० हजार रुपयांहून जास्त असणाऱ्या व्याजावर टीडीएस वजावट लागू होते . हे उत्पन्न करपात्र उत्पन्नाच्या मोजणीत समाविष्ट होते . मग त्या व्याज उत्पन्नातून टीडीएस वजा झालेला असो अथवा नसो . तुम्ही बँकेने दिलेल्या फॉर्म १६ ए चा किंवा फॉर्म २६ एएसचा वापर करून टीडीएसची रक्कम नक्की करू शकता . आयटीआर फाइल करताना तुम्हाला हे व्याज उत्पन्न चुकवायचे नसते . हे सहज राहून जाते , विशेषतः जेव्हा एफडी बँक लॉकरसाठी ठेवलेली असते . व्याज थेट लॉकरच्या भाड्यातून डेबिट होत असते . बचत खात्यावरील व्याज बचत खाती द . सा . ३ टक्के ते ७ टक्के व्याज उत्पन्न देऊ करतात . बचत खात्यांवर १० हजार रुपयांपर्यंत कमावलेले व्याज कलम ८० ( टीटीए ) वजावटीसाठी पात्र असते . या उत्पन्नावर टीडीएस लागू होत नाही पण आयटीआर फाइल करताना त्याची माहिती द्यावी लागते . तुम्ही अशाप्रकारचे उत्पन्न ‘इतर स्रोतांमधून उत्पन्न’ या प्रवर्गामध्ये समाविष्ट करू शकता आणि कलम ८० ( टीटीए ) अंतर्गत वजावटीचा दावा करू शकता . एनएससी गुंतवणुकीवरील व्याज नॅशनल सेव्हिंग्ज सर्टिफिकेट्सवरील व्याज करपात्र असते आणि आयटीआर फाइल करताना उत्पन्न म्हणून दाखवणे गरजेचे असते . दरवर्षी कमावलेले व्याज परत गुंतवले जाते , जे कलम ८० ( क ) अंतर्गत एका आर्थिक वर्षात १ . ५ लाखापर्यंत वजावटीसाठी पात्र असते . पाचव्या वर्षी , संचयित व्याज पुन्हा गुंतवले जात नाही . म्हणून , अखेरच्या आर्थिक वर्षात कमावलेले व्याज कलम ८० ( क ) अंतर्गत वजावटीसाठी पात्र ठरत नाही आणि लागू स्तराच्या दरानुसार कर वजावटीच्या अधीन असते . प्रलंबित टीडीएस परताव्यावरील व्याज जर प्राप्तिकर विभागाने तुम्ही दावा केलेला कर परतावा पुरवण्यास उशीर केला , तर तुम्ही विहित दरानुसार परताव्याच्या रकमेवर व्याज मिळवण्यास पात्र असता . ही व्याजाची रक्कम तुम्हाला ती मिळालेल्या आर्थिक वर्षातील उत्पन्न म्हणून गणली जाते . म्हणूनच , आयटीआर भरताना तिची माहिती द्यायला हवी . पीपीएफ गुंतवणुकीवरील व्याज पीपीएफ गुंतवणुकीवर कमावलेले व्याज करामधून माफ केले जाते . परंतु , आयटीआर भरताना करमाफी असणाऱ्या उत्पन्नाच्या विभागात हे उत्पन्न दाखवणे आवश्यक असते . आयटीआर भरताना हे करमाफी असणारे उत्पन्न दाखवल्याने भविष्यात तुमचे एकूण उत्पन्न प्रस्थापित करण्यास मदत होते . चुकवू नये अशी इतर व्याज उत्पन्ने उपरोक्त व्याज उत्पन्नांखेरीज , तुम्ही टपाल खात्याच्या आरडी आणि एफडीवर कमावलेल्या व्याजांची माहिती द्यायला हवी . या उत्पन्नांवर टीडीएस लागू होत नाही . माहिती द्यावयाच्या इतर उत्पन्नांत वीज विभागाकडे दिलेल्या ठेवींवरील व्याज , बाँड इशुमधील गुंतवणुकीवरील व्याज , इ . चा समावेश होतो . परंतु , ही उत्पन्ने आयटीआर भरताना योग्य त्या शीर्षकांखाली भराल याची खात्री करा . आदिल शेट्टी सीईओ , बँकबझार


मेगास्टार अमिताभ बच्चन यांनी आपल्यातल्या दात्याचं पुन्हा एकदा दर्शन घडवलं आहे . बच्चन यांनी आपण उत्तर प्रदेशमधल्या 850 शेतकऱ्यांचं कर्ज फेडत असल्याचं टम्बलर या ब्लॉगच्या माध्यमातून जाहीर केलं आहे . याआधीही महाराष्ट्रातल्या 350 शेतकऱ्यांना कर्जमुक्त करण्यासाठी आपण योगदान दिलं होतं हे ही बच्चन यांनी नमूद केलं आहे . “आपल्या देशवासियांना काहीतरी परत देणं हे खूप समाधानकारक असतं . हे देशवासी आपल्यासाठी सगळं जीवन खर्च करत असतात . महाराष्ट्रामध्ये 44 कुटुंबातल्या 112 जणांना काही प्रमाणात मदत करता आली होती . यात अत्यंत शूर असा शहिदांचा समावेश होता . देशातल्या इतर भागांसाठीही बरच काही करायची गरज आहे . आणि ते करूच , ” असं बच्चन यांनी म्हटलं आहे . पुढे बच्चन म्हणतात , “असे 350 शेतकरी होते , ज्यांना त्यांचं कर्ज फेडता येणं शक्यच नव्हतं . त्यांनी आत्महत्या करू नये म्हणून काही दिवसांपूर्वी त्यांची कर्ज फेडली आहेत . याआधीही आंध्र प्रदेश व विदर्भातल्या शेतकऱ्यांना सहाय्य केलं होतं . आता उत्तर प्रदेशमधल्या 850 जणांची यादी आलीय . त्यांच्या डोक्यावर 5.5 कोटी रुपयांचं कर्ज आहे , जे ते फेडू शकत नाहीयेत . संबंधित बँकेच्या सहकार्यानं हे कर्जही फेडण्यात येईल , ” बच्चन यांनी आश्वस्त केलं आहे . केबीसी कर्मवीरमध्ये सहभागी झालेल्या अजित सिंह यांनादेखील मदत करण्याचं आश्वासन त्यांनी दिलंय . “उद्याच अजित सिंहला मदत पोच होईल . तो केबीसी कर्मवीरमध्ये होता . जबरदस्तीनं वेश्याव्यवसायात ढकलल्या जाणाऱ्या महिलांसाठी तो काम करतो . अत्यंत घृणास्पद अशा या गुन्ह्याविरोधात लढण्यासाठी त्याला मदत करण्यात येत आहे , ” बच्चन म्हणतात .


भारताच्या दक्षिण आफ्रिका दौऱ्यात संघनिवडीवरुन निर्माण झालेलं वादळ काही केल्या शमण्याचं नाव घेताना दिसतं नाहीये . चांगल्या कामगिरीच्या निकषावर रोहित शर्माला संघात जागा मिळाली असल्याचं विराट कोहलीने स्पष्ट केल्यानंतर विरेंद्र सेहवागने विराटवर चांगलाच निशाणा साधला आहे . चांगली कामगिरी हा निकष लावयचा असेल तर , सेंच्युरिअनमध्ये विराट कोहली अपयशी ठरल्यास त्याने स्वतःहून संघाच्या बाहेर पडावं . अनेक माजी खेळाडूंसह सेहवागनेही दुसऱ्या कसोटीत भारताच्या संघनिवडीवर आपली नाराजी व्यक्त केली आहे . केप टाऊन कसोटीत भारतीय संघ व्यवस्थापनाने अजिंक्य रहाणेला संघाबाहेर करत रोहित शर्माला संघात जागा दिली . विराट कोहलीच्या या निर्णयावर अनेक माजी खेळाडूंनी आश्चर्य व्यक्त केली . अनेक माजी खेळाडूंनी भारताचा हा निर्णय संपूर्णपणे चुकीचा असल्याचं बोलून दाखवलं होतं . यानंतर सेंच्युरिअन कसोटीत भारतीय संघ व्यवस्थापनाने , अंतिम ११ जणांमध्ये अनाकलनिय बदल केले . पहिल्या कसोटीत चांगली गोलंदाजी करणाऱ्या भुवनेश्वर कुमारला विश्रांती देऊन इशांत शर्माला संघात जागा दिली गेली . याचसोबत शिखर धवनलाही विश्रांती देऊन लोकेश राहुलला संघात सलामीवीराच्या जागी बढती देण्यात आली . अवश्य वाचा – शिखर धवन बळीचा बकरा , दुसऱ्या कसोटीच्या संघनिवडीवर सुनिल गावसकरांची बोचरी टीका “केवळ एका कसोटी सामन्यात अपयशी झाल्यामुळे विराटने शिखर धवनला संघाबाहेर बसवलं . भुवनेश्वर कुमारला विश्रांती देऊन इशांत शर्माला संघात जागा देण्याचा निर्णय तर समजण्याच्या पलीकडचा आहे . त्यामुळे याच निकषाच्या आधारावर सेंच्युरिअन कसोटीत विराट कोहली अपयशी ठरला तर आगामी कसोटीत त्याने स्वतःहून संघाबाहेर पडावं . ” इंडिया टुडे या वाहिनीला दिलेल्या मुलाखतीत विरेंद्र सेहवाग बोलत होता . दुखापतीमुळे त्रस्त असलेल्या साहाऐवजी पार्थिव पटेलला संघात जागा देण्याचा निर्णय वगळता या कसोटीत भारताची संघ निवड पुरती फसली आहे . इशांत शर्माला संघात जागा देताना भुवनेश्वर कुमार ऐवजी शमी किंवा अन्य गोलंदाजाला संघाबाहेर करता आलं असतं , सेहवागने आपलं परखड मत मांडलं . अवश्य वाचा – रहाणेच्या गच्छंतीसाठी आग्रही असणारी माणसं आता त्याचं समर्थन करतायत , विराटचं टीकाकारांना चोख प्रत्युत्तर केप टाऊन कसोटीत भारताला ७२ धावांनी पराभव पत्करावा लागला होता . यानंतर सेंच्युरिअन कसोटीच्या पहिल्या दिवशी आफ्रिकन फलंदाजांनी सामन्यावर आपलं वर्चस्व कायम राखलं . अखेर रविचंद्रन आश्विनच्या फिरकीने तिसऱ्या सत्रात आफ्रिकन फलंदाजांना धक्के दिले . याचसोबत भारतीय क्षेत्ररक्षकांच्या चपळ क्षेत्ररक्षणामुळे भारताने अखेरच्या सत्रात सामन्यात पुनरागमन केलं .


भूक न लागणे हा प्रकार बहुतेक सर्वांबरोबरच कधी ना कधी होतो . काही दिवसांसाठी असं होणं हे सामान्य आहे मात्र अनेक दिवस भूक लागत नसेल तर नक्कीच तो चिंतेचा विषय आहे . भूक न लागण्यामागे अनेक कारणे असू शकतात . अगदी शारिरीक जडणघडणीपासून ते मानसिक कारणामुळेही भूकेवर परिणाम होतो . भूक न लागण्याच्या समस्येकडे जास्त काळ दूर्लक्ष केल्यास शरिरावर त्याचे दिर्घकालीन परिणाम होऊ शकतात म्हणूनच जाणून घेऊयात भूक न लागण्याची कारणे काय असतात आणि त्यासंदर्भात काय करता येईल याबद्दल… ताणतणाव जर तुम्हाला एखाद्या गोष्टीचा ताण असेल किंवा तुम्ही तणावाखाली असल तर शरिरात एड्रेनालाईन नावाचे संप्रेरक स्त्राव मोठ्या प्रमाणात होतो . ज्यामुळे हृदयाची धडधड वाढते आणि पचनक्रीया मंदावते . त्यामुळे तुम्हाला भूक लागत नाही . औषधे अनेक औषधांमुळे कमी भूक लागते . प्रतिजैविके ( अॅण्टीबायोटिक्स ) , अॅण्टीफंगल्स , आणि स्नायू शिथिलतेसंदर्भातील औषधांमुळे भूक कमी होते . साध्या भाषेत सांगायचे झाले तर तुम्ही डिप्रेशन , मायग्रेन , उच्च रक्तदाब , अनेक वर्षांपासूनचे आजार , फुफ्फुसांसंदर्भातील आजार आणि पार्किन्सन संदर्भातील औषधे घेत असाल तर तुमची भूक मरते . सर्दी ताप तुम्ही आजारी असताना शरिरातील नैसर्गिक रोगप्रतिकारक शक्तीचा जास्त वापर होत असतो . यामुळे अधिक अशावेळेस शरिरामध्ये सायटोकीन्स नावाच्या रसायनाचा स्त्राव होतो . त्यामुळे भूक कमी लागते किंवा लागतच नाही . मात्र अशा परिस्थितीमध्ये भूक न लागणे हे इंडिकेशन असते की शरिराला आरामाची गरज आहे . मात्र आजारी असताना अधूनमधून थोडं खालल्याने रोगप्रतिकारक शक्ती वाढण्यास मदत होते . वय वढत्या वयाबरोबर भूकदेखील मंदावते . यामागे अनेक कारणे असतात असे आपण म्हणू शकतो . पचनक्रीया मंदावल्याने थोडेसे खाल्ले तरी बराच काळ पोट भरल्यासारखे वाटते . तसेच पदार्थांकडे पाहून , त्यांच्या सुगंधाने अवेळी लागणारी भूक असा प्रकार वयस्कर लोकांच्या बाबतीत होत नाही . संप्रेरकांचे प्रमाण बदलणे , आजारपण , औषधे अशा अनेक कारणांने वय वाढत असताना भूक मंदावते . मधुमेह मधुमेहावर वेळीच नियंत्रण न मिळवल्यास रक्तामधील साखरेचे प्रमाण वाढल्याने रक्त वाहून नेणाऱ्या नसांवर परिणाम होऊ शकतो . अशावेळेस सर्वाधिक ज्या नसांवर परिणाम होतो त्यापैकी एक नस म्हणजे पोटातील स्नायूंना रक्तप्रवाह सुरळीत ठेवण्यास मदत करणारी व्हेगस नर्व्ह . कोणत्याही कारणाने या नसेच्या कार्यावर परिणाम झाल्यास अन्ननलिकेतून अन्नपदार्थ सामान्य गतीने पुढे सरकरण्यास अडथळा निर्माण होतो . त्यामुळे भूक कमी लागते . दारु जास्त प्रमाणात दारु प्यायल्याने भूक कमी लागते . भूक लागण्यासंबंधीची रासायनिक प्रक्रिया दारुच्या सेवनाने मंदावते . त्यामुळे अधिक प्रमाणात दारु प्यायल्यास भूक कमी लागते .


दागिन्यांची जिला खरीखुरी आवड असते तिला त्यात भरपूर वैविध्य हवं असतं . कुंदन वर्कचे दागिने , सोन्याचे दागिने , मोत्याचे दागिने यांच्याबरोबरीने सध्या बोहोमियन पद्धतीच्या दागिन्यांची चलती आहे . लग्न समारंभाचे दिवस जवळ येत आहेत . या दिवसांत खरेदीची रेलचेल चालू झालेली असते . काय काय आऊटफिट्स घ्यावे , त्यावर कोणत्या अॅक्सेसरीज घ्याव्यात हा विचार सतत सुरू असतो . कुंदन वर्क केलेले दागिने , सोन्याचे दागिने , मोत्याचे दागिने या नेहमीच्या प्रकारांव्यतिरिक्त हल्ली भरपूर दागिने बाजारात उपलब्ध आहेत . याबद्दलचा आजचा लेख . केवळ मोती , सोने किंवा हिऱ्यांसारख्या पारंपरिक दागिन्यांना छेद देत डिझायनर्स सध्या बोहो पद्धतीचे दागिने तयार करताना दिसतात . केवळ वेस्टर्न आऊटफिट्स नाही , तर साडय़ा , लेहेंगा , अनारकली सूट्स या सगळ्यांवर ते शोभून दिसतात . सोने , चांदी , हिरे , मोती अशा मौल्यवान धातूंपासून बनविलेले , अत्यंत नाजूक , सुंदर कलाकुसर केलेले दागिने म्हणजे खरे दागिने अशीच दागिन्यांबद्दल सर्वसामान्य संज्ञा प्रचलित आहे ; पण या साचेबद्ध संज्ञेपलीकडे जाऊन काळपट दिसणारे , भरगच्च , लांबीला मोठाले दिसतील असे रंगीबेरंगी स्टोन्स , चिवटेबावटे गोंडे यांनी सजलेल्या ज्वेलरीला सध्या खूपच मागणी आहे . या दागिन्यांना बोहेमिअन ज्वेलरी म्हटले जाते . पारंपरिक दागिन्यांना बोहेमिअन ज्वेलरीचा पर्याय उपलब्ध झाला आहे . बोहेमियन ज्वेलरीचे मोटिव्हज हे फॅशनच्या बंडखोरीमधून आलेले आहेत . कोणताही ट्रेण्ड न स्वीकारता बोहेमियन ज्वेलरी बनवली जाते . तिचा वापर करून अत्यंत क्लासी लुक मिळतो . भौमितिक आकार , वेगवगेळे लहानमोठे स्टोन्स , कधीही वापरात नसतील असे काळपट डल रंग , भरपूर साखळ्या किंवा पातळ चेन्स आणि रस्ट लुक यांचा वापर करून बोहेमियन ज्वेलरी बनवली जाते . बोहो चोकर ठुशीप्रमाणे गळ्यालगत असलेले बोहो चोकर्स सध्या खूप लोकप्रिय आहेत . त्याला कधी गोंडे किंवा स्टोन्स जडवलेले असतात , तर कधी केवळ रस्ट लुक असलेले चोकर्स तुम्हाला बघायला मिळतील . ब्रॉड नेक असलेला आऊटफिट वापरणार असाल त्या वेळी तुम्ही बोहो चोकर वापरू शकता . बोहो चोकर घालणार असाल त्या वेळी बन असलेली कोणतीही हेअर स्टाइल तुम्ही करा . त्यामुळे चोकर उठून दिसेल . नाही तर मोकळ्या केसांमुळे चोकर लपून राहण्याची शक्यता आहे . बरोबरीने एखादे लहानसे कानातले तुम्ही टीम अप करा . एखादी टिकली लावा . त्यामुळे तुम्हाला क्लासी लुक मिळेल . बोहो इयिरग्स लहान , मोठय़ा किंवा ओव्हरसाइज अशा पद्धतीने बोहो इयिरग्स तुम्हाला उपलब्ध होतील . हँिगग किंवा स्टडस् या दोन्ही प्रकारांतील बोहो इयिरग्स तुम्ही वापरू शकता . शर्ट ब्लाऊज , कॉलर ब्लाऊज , क्लोज्ड नेक ड्रेस अशा आऊटफिट्सवर तुम्ही स्टड्स पद्धतीचे बोहो इयिरग्स घालू शकता . काही वेळा बोहो इयिरग्स गोल्ड रस्ट रंगात उपलब्ध होतात . तुमच्या आऊटफिटला साजेसे इयिरग खरेदी करा . हँिगग बोहो इयिरग्ज तुम्ही ओपन नेक ड्रेसेस , ऑफ शोल्डर आऊटफिट्स , कोल्ड शोल्डर आऊटफिट्स यावर वापरू शकता . हँिगग इयिरग्जमध्ये स्टोन्स जडवलेले आढळून येतील . लहान - लहान स्टोन्स , चेन्स यांचाही वापर हँिगग बोहो इयिरग्जमध्ये होतो . गोंडे व टॅसल्सचा वापर हँिगग बोहो इयिरग्जमध्ये होतो . कुर्तीज , हेवी दुपट्टा , अनारकली सूट्स अशा आऊटफिट्सवर हे बोहो इयिरग्ज खूपच उठावदार दिसतात . हेअरस्टाइल करताना इयिरग्जमधील प्रत्येक एलिमेंट दिसेल याची काळजी घ्यावी . बन , केसांच्या वेण्या अशा पद्धतीने हेअरस्टाइल तुम्ही करा . सोबत परफेक्ट आय मेकअप करा . आणि पहा तुम्ही कशा सगळ्यांमध्ये उठून दिसताय ते . बोहो नेकपिसेस सध्या वेगवेगळ्या पद्धतींचे बोहो नेकपिसेस उपलब्ध आहेत . त्यात सिंगल चेनचे नेकपिसेस किंवा काही पदराचे नेकपिसेस उपलब्ध आहेत . हे नेकपिसेस नाजूक नसतात , तर काहीसे ओबडधोबड प्रकारात आढळतात . मोठे पेण्डंट , साखळी , गोंडे , टॅसल्स , स्टोन्स , भौमितिक आकार यांचा वापर नेकपिसेसमध्ये होतो . सिंगल चेनमध्ये किंवा काही पदरांमध्ये हे नेकपिसेस उपलब्ध असतात . लेयिरग पद्धतीमध्येही हे नेकपिसेस उपलब्ध आहेत . कॉलर आऊटफिट्स , ओपन नेक आऊटफिट्स , क्लोज्ड नेक आऊटफिट्स , ऑफशोल्डर्स किंवा कोल्ड शोल्डर आऊटफिट्सवर असे नेकपिसेस खूप छान दिसतील . त्याचा रस्ट लुक तुम्हाला क्लासी लुक मिळवून देईल . बोहो नेकपिस घालणार असाल तर त्यावर इयिरग्स घालू नका . ते चांगलं दिसणार नाही . तुमच्या आऊटफिटला शोभून दिसेल अशाच पद्धतीने बोहो नेकपिसेस वापरा . सटल लुक ठेवा . लहान बोहो अॅक्सेसरीज बोहेमियन अंगठी , हेडचेन्स , नोजपिन्स , अँकलेट्स , ब्रेसलेट्स या अॅक्सेसरीज तुमच्या आऊटफिटवर खूपच खुलून दिसतील . फक्त त्या व्यवस्थित टीम अप करणे आवश्यक आहे . त्याच्या जोडीला परफेक्ट मेकअप तुमचा लुक उठावदार करण्यास मदत करेल . स्मोकी आइज लुक बोहो ज्वेलरीवर खूपच उठावदार दिसतो . काही टिप्स - बोहो ज्वेलरी वापरताना ती व्यवस्थित टीम अप करा . - एकाच वेळी सगळ्या अॅक्सेसरीज वापरू नका , त्यामुळे लूक भडक दिसेल . - अँकलेट्स तुम्ही कधीही वापरू शकता . - एकमेकांपासून दूर असलेल्या अॅक्सेसरीज एका वेळी तुम्ही घालू शकता . म्हणजेच बोहो इयिरग्स आणि बोहो ब्रेसलेट किंवा बोहो हेडचेन आणि बोहो नोजपिन असे कॉम्बिनेशन खूप छान लुक मिळवून देतात . - स्मोकी आइज बोहो लुकसाठी परफेक्ट आहेत . आऊटफिट आणि बोहो ज्वेलरी यांचा योग्य ताळमेळ साधून तुम्ही छान लुक मिळवू शकता . response . lokprabha @ expressindia . com सौजन्य – लोकप्रभा


भारतीय क्रिकेट संघाचा माजी फिरकीपटू रमेश पोवार याची भारतीय महिला क्रिकेट संघाच्या प्रशिक्षकपदी नियुक्ती करण्यात आली आहे . मुख्य प्रशिक्षक तुषार अरोठे यांनी राजीनामा दिल्यानंतर रमेश पोवारची अंतरिम प्रशिक्षक म्हणून नेमणूक करण्यात आली आहे . खेळाडूंसोबत असलेल्या मतभेदामुळे तुषार अरोठे यांनी मुख्य प्रशिक्षकपदाचा राजीनामा दिला होता . जोपर्यंत तुषार अरोठेंच्या जागी योग्य व्यक्तीची निवड होत नाही तोपर्यंत रमेश पोवारकडे जबाबदारी असणार आहे . मिळालेल्या माहितीनुसार , वरिष्ठ खेळाडूंसोबत असलेल्या मतभेदामुळे तुषार अरोठे यांना राजीनामा देण्यास सांगण्यात आलं होतं . तुषार अरोठे यांच्या कोचिंग पद्धतीवर खेळाडू नाराज होते . भारतीय महिला संघाच्या टीम कॅम्पला २५ जुलैपासून बंगळुरुत सुरुवात होत आहे . रमेश पोवार या कॅम्पमध्ये सहभागी होईल . दरम्यान बीसीसीआयने मुख्य प्रशिक्षकपदासाठी अर्ज मागवण्यास सुरुवात केली असून अर्ज करण्यासाठी २० जुलै अंतिम तारीख आहे . जबाबदारी मिळाल्याचा मला आनंद असून , माझं सर्वोत्तम देण्याचा प्रयत्न करेन असं रमेश पोवारने म्हटलं आहे . ४० वर्षीय रमेश पोवार भारतासाठी दोनच कसोटी सामने खेळला आहे . दोन सामन्यात त्याने सहा विकेट्स घेतले होते . याशिवाय त्याने ३१ एकदिवसीय सामने खेळले आहेत . प्रथम श्रेणी क्रिकेटमध्ये रमेश पोवारची कामगिरी उत्तम होती . त्याने १४८ सामन्यात ४७० विकेट्स घेतल्या आहेत .


आपल्या फटकेबाजीने समोरच्या गोलंदाजांची पळता भुई थोडी करणाऱ्या क्रिकेटच्या देवाने आज ४५ व्या वर्षात पदार्पण केलं आहे . तब्बल २४ वर्ष आंतरराष्ट्रीय क्रिकेट खेळणारा मराठमोळ सचिन तेंडुलकर हा संपूर्ण जगासाठी एक आयकॉन बनला . आंतरराष्ट्रीय क्रिकेटमधून निवृत्ती स्विकारल्यानंतरही सचिनच्या चाहत्या वर्गात सतत वाढ होतानाच दिसते आहे . आंतरराष्ट्रीय क्रिकेटमध्ये वन - डे आणि कसोटी सामन्यांत मिळून १०० शतकं , वन - डे क्रिकेटमध्ये सर्वात प्रथम द्विशतक करणारा खेळाडू यासारखे अनेक विक्रम सचिन तेंडुलकरच्या नावावर आहेत . आज संपूर्ण जगभरातून सचिनवर अभिनंदनाचा वर्षाव होतो आहे . आपल्या खास मित्रांसाठी आणि परिवारातल्या सदस्यांसाठी सचिनने एका पार्टीचं आयोजन केलं होतं . याचसोबत सचिनसोबत आंतरराष्ट्रीय क्रिकेट खेळणाऱ्या अनेक क्रिकेटपटूंनी आपल्या सोशल मीडिया अकाऊंटवर आपल्या देवाला वाढदिवसाच्या शुभेच्छा दिल्या आहेत . वन - डे क्रिकेटमध्ये सचिनसोबत सलामीला येत प्रतिस्पर्धी गोलंदाजांवर हल्लाबोल करणाऱ्या विरेंद्र सेहवागसह , माजी कर्णधार सौरव गांगुली यांनीही सचिनला वाढदिवसाच्या शुभेच्छा दिल्या आहेत .


‘दिल चीज क्या है’ ते ‘आजा आजा’ अशा विविध शैलीतील गाण्यांतून ज्येष्ठ गायिका आशा भोसले यांनी आपले गायकीतील अष्टपैलूत्व दाखवून दिले आहे . गेली अनेक दशकं त्या संगीत क्षेत्रावर वर्चस्व गाजवत आहेत . सुरांच्या साहाय्याने केवळ महाराष्ट्रातीलच नव्हे तर जगभरातील लोकांच्या मनावर अधिराज्य गाजवणारा एक आवाज म्हणजेच आशाताई . त्यांच्या गळ्याला गाता येत नाही असे कुठलेच गाणे नाही . त्यांच्या आवाजाने चैतन्य निर्माण होऊ शकत नाही अशी कुठलीच मैफिल नाही . केवळ गायनच नाही तर लाइव्ह कॉन्सर्टमध्ये सादरीकरण करण्याची त्यांची अदादेखील दिलखेचक असते . वाचा : करिना नव्हे तर या अभिनेत्रींनीही केलंय गरोदरपणात काम आपण सर्वांनीच त्यांना गाणं गाताना आणि लाइव्ह कार्यक्रमांमध्ये सादरीकरण करताना पाहिलं आहे . इतकं वय होऊनही त्या अतिशय सुंदर पद्धतीने नाचू शकतात याचा कोणी विचारही केला नसेल . पण , सोशल मीडियार काही दिवसांपूर्वी व्हारल झालेल्या व्हिडिओमध्ये याचीही प्रचिती आली . एका कार्यक्रमादरम्यान , ‘जैत रे जैत’ या चित्रपटातील ‘आम्ही ठाकरं ठाकरं’ या गाण्यावर आशा भोसले यांनी ठेका धरला होता त्याचाच हा व्हिडिओ आहे . त्यांच्या नृत्याचा हा व्हिडिओ सध्या सर्वांचे लक्ष वेधत आहे . आशा भोसले या व्हिडिओमध्ये कमरेत साडी खोचून गाण्यावर ठेका धरताना दिसतात . विशेष म्हणजे आशाजींचे बंधू हृदयनाथ मंगेशकर हार्मोनिअमच्या साथीने स्वतः यात गाणं गाताना दिसत आहेत . सोशल मीडियावर व्हायरल झालेला हा व्हिडिओ बऱ्याच वर्षांपूर्वी चित्रीत केला असून , तो नक्की कोणत्या कार्यक्रमातील आहे याबाबत माहिती मिळालेली नाही . मराठीसह हिंदी आणि अनेक भाषांतील चित्रपटांत आशाजींनी पार्श्वगायन केले आहे . बर्मन यांच्यापासून ते ए . आर . रहमानपर्यंतच्या विविध कालखंडांतील , अनेक प्रकारच्या संगीतकारांबरोबर काम केले आहे . मराठीतही दत्ता डावजेकर - श्रीनिवास खळे यांच्यापासून ते श्रीधर फडके यांच्यापर्यंत असंख्य संगीतकारांच्या रचनांना त्यांनी सुरेल साज चढवला आहे . मधुबाला - मीनाकुमारीपासून ते तब्बू - उर्मिला मातोंडकर - ऐश्वर्या रायपर्यंतच्या अभिनेत्रींना त्यांनी आपला आवाज दिला आहे . त्यांनी मोहम्मद रफी , किशोर कुमार व सुधीर फडके यांच्याबरोबरचा काळ तर गाजवला आहेच , तसेच त्यांनी आजच्या घडीतील हृषीकेश रानडे सारख्या तरुण गायकाबरोबरही गाणी गायली आहेत . आशाताई आजपर्यंत सुमारे ९०० चित्रपटांशी गायिका म्हणून जोडल्या गेल्या आहेत . तसेच त्यांनी आत्तापर्यंत १४ भाषांमध्ये सुमारे १२००० गाणी गायली आहेत .


घराघरांत स्वयंपाकासाठी वापरल्या जाणाऱ्या लसणातील घटक विविध रोगांच्या उपचारासाठी उपयुक्त ठरू शकत असल्याचा दावा एका अभ्यासात करण्यात आला आहे . लसणामध्ये आढळणारी संयुगे आणि फ्लोरिन यांचे मिश्रण हे रक्तातील गुठळ्या आणि कर्करोगाला आळा घालण्यासाठी परिणामकारक औषध म्हणून वापरले जाऊ शकतात , असा दावा या अभ्यासात करण्यात आला आहे . शतकांपासून लसणाचा वापर नैसर्गिक औषधी म्हणून करण्यात येत आहे . लसणामध्ये आढळणारे घटक हे विविध रोग आणि आजारांविरोधात नैसर्गिक प्रतिजैविक म्हणून कार्य करीत असल्याचे संशोधकांना आढळून आले आहे . अमेरिकेतील अल्बानी विद्यापीठाच्या संशोधकांनी नैसर्गिकरीत्या लसणात आढळणाऱ्या घटकांमध्ये फ्लोरिनमिश्रित केल्यामुळे उपयुक्त जैविक प्रक्रियेत सुधारणा होत असल्याचा गृहितप्रमेय मांडला आहे . फ्लोरिन हे आवर्तसारणीमधील सर्वाधिक प्रतिक्रियाशील घटकांपैकी एक आहे . गृहितप्रमेय सिद्ध करण्यासाठी संशोधकांनी लसूण संयुगांमध्ये बदल करीत हायड्रोजन अणूऐवजी फ्लोरिन अणू वापरले . यानंतर फ्लोरिन सुधारित संयुगांची परिणामकारकता तपासण्यासाठी कोंबडीच्या अंडय़ांचा अभ्यास केला . यामध्ये फ्लोरिन सुधारित संयुगे आणि सुधारणा न केलेली संयुगे यांची तुलना करण्यात आली . यामधील अॅन्टी एजियोजेनेसिस घटकांचा वापर कर्करोगाला आळा घालण्यासाठी होत असून अॅँटीथ्रोबोटिक घटकांचा वापर रक्तात निर्माण होणाऱ्या गुठळ्या कमी करण्यास होतो . संशोधनाअंती आढळलेल्या निकालांमध्ये सुधारित संयुगे हे जैविक प्रक्रियांमध्ये उत्तमरीत्या कार्यरत असून भविष्यात याचा विचार औषधोपचार पद्धतीच्या सुधारणेसाठी होऊ शकत असल्याचे समोर आले . फायदेशीर जैविक प्रक्रियेसाठी नैसर्गिकरीत्या आढळणाऱ्या लसूण संयुगांमध्ये सुधारणा करून औषधनिर्मिती केली जाऊ शकते असे पुरावे आमच्या संशोधनात आढळले असल्याचे अल्बानी विद्यापीठातील एरिक ब्लॉक यांनी सांगितले . हा अभ्यास मॉलेक्यूल्स या नियतकालिकात प्रसिद्ध करण्यात आला आहे .


अनेकदा लॅपटॉप बराच वेळ चार्ज केल्यानंतरही लगेच डिस्चार्ज होतो . त्यामुळे महत्वाचे प्रेझेन्टेशन किंवा काम असल्याने लॅपटॉप चार्ज होताना काम करावे लागते . अशाप्रकारे लॅपटॉप चार्ज होताना काम करणे धोकादायक ठरु शकते . म्हणूनच आम्ही सांगत आहोत लॅपटॉपची बॅटरी जास्तीत जास्त काळ टिकवण्याच्या काही खास टिप्स… > स्मार्टफोनप्रमाणे लॅपटॉपमध्येही स्क्रीनमुळे मोठ्या प्रमाणात बॅटरी ड्रेन होते . त्यामुळेच लॅपटॉपच्या स्क्रीनचा ब्राईटनेस कमी ठेवावा . जर लॅपटॉपच्या कीबोर्डचा वापर होणार नसेल तर कीबोर्डची बॅकलाईटही बंद करु शकतो . व्हिडिओ किंवा सिनेमा पाहताना कीबोर्ड बॅकलाईट बंद करु शकता . कीबोर्ड लाईट बंद करण्यासाठी Start > > Control Panel > > windows mobility center > > click icon Keyboard Brightness on Set as off / on / dim keyboard backlight . > यूएसबी पोर्टच्या माध्यमातून कनेक्ट केलेल्या डिव्हाइसमुळेही बॅटरी पटकन डिस्चार्ज होते . त्यामुळे काम झाल्यानंतर माऊस , पेनड्राइव्हसारखे डिव्हाइस डिस्कनेक्ट करावेत . त्यामुळे बरीच बॅटरी वाचते . > लॅपटॉप जास्त गरम झाल्यास तो थंड करण्यासाठी लॅपटॉपमधील इंटर्नल फॅन्स जास्त वेगाने फिरतात . त्यासाठी मोठ्या प्रमाणात बॅटरीचा वापर होतो . अनेक लॅपटॉपचे कुलिंगपॅड्सही लॅपटॉपच्या बॅटरीवरच काम करतात . त्यामुळे लॅपटॉप थंड जागी ठेवावा . खास करुन लॅपटॉपचा बेस म्हणजेच खालचा भाग हवेशीर जागी असेल याची काळजी घ्यावी . त्यामुळे लॅपटॉप गरम झाला तरी तो नैसर्गिक हवेने थंड होतो किंवा त्यामधील उष्णता बाहेर पडण्यासाठी जागा उपलब्ध होते आणि ती उष्णता साठून न राहिल्याने इंटर्नल फॅन्सवरील ताण कमी होतो . वाचाः मोबाईलमधले काँटॅक्ट्स उडालेत ? असे करा रिस्टोअर > विंडोज ऑपरेटिंग सिस्टीमवर चालणाऱ्या लॅपटॉपमध्ये बिल्ट - इन पॉवर प्लॅन सेटिंगचा पर्याय उपलब्ध असतो . यामधून तुम्ही लॅपटॉपच्या काही विशिष्ट भागांना कधी बॅटरीचा पुरवठा बंद करायचा हे ठरवू शकता . हा पर्याय वापरून तुम्हाला डिस्प्ले तसेच हार्ड डिस्क किंवा यूएसबी पोर्टला होणारा बॅटरीचा पुरवठा बंद करता येतो . > बॅटरीशी संबंधित अनेक अॅप्लिकेशन उपलब्ध आहेत . हे अॅप्लिकेशन्स बॅटरीबद्दलची सर्व माहिती तुमच्या होम स्क्रीनवर उपलब्ध करुन देतात . यात बॅटरी कधी चार्ज केली ती किती वेळ चालेल कशासाठी ती सर्वाधिक वापरली जात आहे अशी बरीच माहिती समजते . या माहितीनुसार आपण लॅपटॉपच्या बॅटरीचा जास्तीत जास्त वापर करु शकतो . तसेच हे अॅप्स सीपीयू आणि हार्डड्राइव्हचे तापमानही सांगतात . त्यामुळे ओव्हर हिटिंग कधी होते हे समजते . याचा बॅटरीच्या सुनियोजित वापरासाठी उपयोग करुन घेता येऊ शकतो . ‘असा’ मिळवा मोबाईलमधून डिलीट झालेला डेटा जाणून घ्या सावधान ! स्मार्टफोनच्या अती वापराने हे पाच आजार होऊ शकतात


आर्टिफिशिअल इंटेलिजन्सचा चुकीचा वापर करण्याची शक्यता जगातील सर्वात मोठी टेक्नॉलॉजी कंपनी गुगलने फेटाळली आहे . गुगलने स्पष्ट केलं आहे की , आम्ही कधीही असं कोणतंही तंत्र विकसित करणार नाही आहोत जे मनुष्याची हत्या करण्यासाठी किंवा हत्यार म्हणून उपयोगाला येईल . गुगलचे सीईओ सुंदर पिचाई यांनी एका ब्लॉगमधून हे स्पष्ट केलं आहे . सुंदर पिचाई यांनी आपल्या ब्लॉग पोस्टमध्ये लिहिलं आहे की , कंपनी हत्यार किंवा अन्य कोणत्या तंत्रासाठी ना आर्टिफिशिअल इंटेलिजन्स डिझाईन करणार आहे , ना असं कोणतं काम करणार आहे ज्यामुळे लोक जखमी होतील . याशिवाय त्यांनी लिहिलं आहे की , आंतरराष्ट्रीय नियमांचं उल्लंघन करणारं कोणतंही तंत्र विकसित केलं जाणार नाहीये . सुदंर पिचाई यांनी लिहिलं आहे की , ‘आम्ही स्पष्ट करु इच्छितो की हत्यारांच्या वापरासाठी आम्ही आर्टिफिशिअल इंटेलिजन्स विकसित करत नाही आहोत . पण आम्ही दुसऱ्या क्षेत्रांमध्ये सरकार आणि लष्कराला मदत करत राहू’ . गुगल अमेरिकेसाठी अशा एका प्रोजेक्टवर काम करत आहे , ज्यामध्ये ड्रोन हल्ल्यांना एकदम अचूक करता येईल अशी चर्चा आहे . मात्र होणारा विरोध पाहता सध्या ते माघार घेण्याचा प्रयत्न करत आहेत .


कोणत्याही संघासाठी शिस्त अतिशय महत्त्वाची असते . याच शिस्तिचं महत्त्व आता भारतीय क्रिकेट संघाचे नवे प्रशिक्षक अनिल कुंबळे सांगणार आहे . जर कोणत्याही क्रिकेटरमुळे संघाच्या बसला उशिर होत असेल तर त्या क्रिकेटरला ५० डॉलरचा दंड भरावा लागणार आहे असा फतावा कुंबळेंनी काढला आहे . इतकच नाही तर दर चार दिवसांनी मिटिंग घेतली जाणार असून , संघातल्या प्रत्येक खेळाडूसाठी आपल्या घराचे दार कायम उघडे असेल असेही नव्या प्रशिक्षकांनी जाहिर केले आहे . भारतीय क्रिकेट संघात युवा खेळाडू अधिक आहेत . या संघाला शिस्त लावण्याच्या दृष्टीनं कुंबळेंनी नियमात काही बदल केले आहेत . कुंबळेंच्या मार्गदर्शनाखाली भारतीय संघ वेस्ट इंडिजच्या दौ - यासाठी सज्ज झालाय . फक्त संघातल्या खेळाडूंच्याच नाही तर नव्या प्रशिक्षकांनी भारतीय संघाला मदत करणा - या स्टाफच्या वेळापत्रकातही काही सुधारणा केल्यात . ‘भारतीय संघाच्या खेळाडूंना कोणत्याही बंधनात न अडकवता योग्य ती शिस्त लावावी हे कुंबळेंचे महत्त्वाचं उद्धिष्ट आहे . कुठे बंधने आणायची आणि कुठे नाही हे कुंबळेंना ठावुक आहे . ’ अशी स्तुती देखील भारतीय संघासोबत असलेल्या एकाने केली . वेस्ट इंडिजच्या दौ - यावर निघण्यापूर्वी बंगरूळूच्या कॅम्पमध्ये काही नव्या कल्पना देखील कुंबळेंनी बोलून दाखवल्या . संघातल्या प्रत्येक खेळांडूमध्ये चांगले समन्वय राहावे यासाठी आधिच्या प्रशिक्षकांनी रावबलेली संकल्पना पुन्हा राबवण्याचा विचार कुंबळे करत आहेत . तसेच खेळाडूंना मॅचेसच वेळापत्रक हे महिनाभर आधी कळावं अशी सूचना देखील कुंबळेंनी बीसीसीआयला केलीय . लॉजिस्टीक विभागाच्या कारभारामुळे अनेकदा खेळाडूंचे लॉजिस्टीक विभागाशी खटके उडतात त्यामुळे खेळाडूंना महिनाभर आधी वेळापत्रक देण्यात यावे अशी विनंती कुंबळेंनी केलीय .


अभिमन्यू पुराणिकने अबू धाबी येथील आंतरराष्ट्रीय बुद्धिबळ स्पर्धेत ग्रँडमास्टर किताबावर मोहोर उमटवली . हा किताब मिळवणारा तो महाराष्ट्रातील सर्वात तरुण खेळाडू आहे . अभिमन्यूने या स्पर्धेतील नवव्या फेरीनंतर साडेपाच गुणांची कमाई करीत ग्रँडमास्टर किताब निश्चित केला . त्याने नऊ फे ऱ्यांमध्ये प्रत्युषा बोड्डा , गुओ झिआओबिंग , इंडेजिक अॅलेक्झांडर यांच्यावर मात केली तर लुपुलेस्कू , अन्तोन कोरोबोव्ह , विरिदोव व्हॅलेरी , इदानी पौउया , लुका पाईचादेझ या ग्रँडमास्टर खेळाडूंविरुद्ध बरोबरी केली . त्याला मिर्का पार्लिग्रासविरुद्ध पराभव स्वीकारावा लागला . नवव्या फेरीत त्याने हा डाव गमावला तरीही त्याचे ग्रँडमास्टर निश्चित झाले . अभिमन्यूचे १७ वर्षे ६ महिने वय असून यापूर्वी नाशिकच्या विदित गुजराथीने १८व्या वर्षी हा किताब मिळवला होता . ग्रँडमास्टर किताब मिळविणारा अभिमन्यू हा महाराष्ट्राचा सातवा व पुण्याचा तिसरा खेळाडू आहे . अभिमन्यू हा फिडे प्रशिक्षक व आंतरराष्ट्रीय मास्टर जयंत गोखले यांच्या मार्गदर्शनाखाली गेली दहा वर्षे सराव करीत आहे . त्याने ग्रँडमास्टर आर . बी . रमेश , चुचेलोव , अमानोतोव , शरद टिळक यांच्या प्रशिक्षण शिबिरातही भाग घेतला आहे . तसेच त्याने ग्रँडमास्टर किताबासाठी पूर्वतयारी म्हणून आंतरराष्ट्रीय मास्टर अभिषेक केळकर , समीर कठमाळे , राकेश कुलकर्णी , अनिरुद्ध देशपांडे , चिन्मय कुलकर्णी , महिला ग्रँडमास्टर सौम्या स्वामीनाथन , आंतरराष्ट्रीय महिला मास्टर आकांक्षा हगवणे यांच्याबरोबर अनेक डावांचा सरावही केला . क्रीडा मानसतज्ज्ञ देबश्री मराठे - दांडेकर यांचेही त्याला मार्गदर्शन लाभले आहे . अभिमन्यूला भारतीय विमानतळ प्राधिकरणाने शिष्यवृत्ती दिली आहे . तो सध्या सिम्बायोसिस कॉमर्समध्ये बारावीत शिकत आहे . ग्रँडमास्टर किताबाची खात्री होती - अभिमन्यू अबू धाबी येथील स्पर्धेत ग्रँडमास्टर किताब मिळवण्यासाठी मी खूप तयारी केली होती . त्यामुळेच तेथेच हा किताब मिळेल अशी मला खात्री होती . या स्पर्धेतील सातव्या फेरीत इंडेजिक अॅलेक्झांडरविरुद्ध मिळवलेला विजय हा माझ्यासाठी निर्णायक डाव होता . साडेपाच तास चाललेला हा डाव त्याने १२७व्या चालीला जिंकला . पुण्यातील एमजे करंडक स्पर्धाची मालिका गेली तीन वर्षे आयोजित केली जात असून त्यामध्ये मी नियमित भाग घेत असतो . त्याचाही फायदा मला झाला . माझ्या या किताबामध्ये मार्गदर्शक जयंत गोखले तसेच आई - वडिलांचा मोठा वाटा आहे . आता २६०० गुणांचा टप्पा ओलांडण्याचे माझे ध्येय आहे .


पॉर्न जगतातून बॉलिवूडकडे वळलेली अभिनेत्री सनी लिओनी सध्या बऱ्याच अडचणींचा सामना करते आहे . बंगळुरु येथे होणाऱ्या एका कार्यक्रमासाठी सध्या तिचा विरोध केला जात असून , वर्षअखेरीस होणाऱ्या तिच्या कार्यक्रमावर कन्नड समर्थकांच्या संघटनांनी नाराजी व्यक्त केली आहे . सनीचा कार्यक्रम हा भारतीय संस्कृतीसाठी घातक असल्याचे मत या संघटनेतर्फे मांडण्यात आले आहे . गुरुवारपासूनच सनीच्या या कार्यक्रमाविषयी अनेकांनी विरोध केल्याचे पाहायला मिळते आहे . ३१ डिसेंबरला बंगळुरुमध्ये सनीचा कार्यक्रम झाला तर , मोठ्या संख्येने लोक एकत्र येऊन आत्महत्या करतील असा इशारा‘कन्नड रक्षक वेदिके युवा सेने’च्या कार्यकर्त्यांनी दिला आहे . सनीचा कार्यक्रम संस्कृतीच्या दृष्टीने घातक असणाऱ्या या कार्यकर्त्यांनी तिने साडी नेसून परफॉर्म केले तर त्याला आमचा विरोध नसेल , असेही म्हटले आहे . वाचा : ‘जब वी मेट’मधील गीतचा प्रियकर आठवतोय… त्याविषयीच एका कार्यकर्त्याने , या कार्यक्रमाला विरोध करण्यामागचे कारणही स्पष्ट केले . ‘सनी लिओनीच्या तोकड्या कपड्यांचा आम्ही विरोध करतो . त्याऐवजीच तिने जर साडी नेसून परफॉर्मन्स केला तर आम्हीही तो कार्यक्रम पाहू . सध्या जरी सनी एक प्रसिद्ध अभिनेत्री असली तरीही तिच्या भूतकाळाविषयी आपले चांगले मत नसून अशा व्यक्तींना आम्ही कधीच प्रोत्साहन देणार नाही’ , असे मत त्या कार्यकर्त्याने मांडल्याचे वृत्त स्पॉटबॉय ईने प्रसिद्ध केले आहे . तेव्हा आता नववर्षाच्या पूर्वसंध्येला सनीचा हा कार्यक्रम पार पडणार , की कार्यकर्त्यांच्या दबावामुळे कार्यक्रम रद्द होणार , हे पाहणे महत्त्वाचे ठरणार आहे .


मराठी चित्रपट आणि मालिकांमधून आपल्या अभिनयाचे विविध पैलू दाखवलेली सुप्रसिद्ध अभिनेत्री मैथिली जावकर हिंदी मालिकेत एका आगळ्या वेगळ्या भूमिकेत दिसणार आहे . क्राईम पेट्रोल , सावधान इंडिया यांसारख्या मालिकांमध्ये , अॅण्ड टिव्ही वाहिनीवरील ‘होशियार’ ही नवी मालिका आपले वेगळेपण दाखवायला सज्ज आहे . या मालिकेत येत्या शनिवारी म्हणजेच ७ जानेवारी रोजी प्रसारित होणाऱ्या भागात एका महत्त्वाच्या भूमिकेत आपली मराठमोळी अभिनेत्री मैथिली झळकणार आहे . मुलींची तस्करी करणाऱ्या एका टोळीचा सामना करत त्यांना पोलीसात पकडून देणाऱ्या एका धाडसी महिलेची भूमिका मैथिली साकारणार आहे . तिच्या या धाडसाची कहाणी शनिवारी ७ जानेवारी रोजी रात्री १० ते ११ वाजता आणि पुनः प्रसारण रविवार ८ जानेवारी रोजी सकाळी ११ः३०वाजता फक्त अॅण्ड टिव्हीवर पाहायला मिळणार आहे . दरम्यान , ‘मोहब्बते’ सिनेमाचा अभिनेता जिमी शेरगिल याला पडद्यावर चांगली मुलगी मिळत नाही . प्रत्येक सिनेमात त्याला आवडणारी मुलगी दुसरेच कोणीतरी घेऊन जाताना दिसते . त्यामुळे आता जिमी शेरगिल आपली नवरी शोधण्यासाठी चक्क ‘भाभी जी घर पर है’ या मालिकेच्या सेटवर गेला होता . ‘भाभी जी घर पर है’ आठवड्याच्या विशेष भागात विभूतिने म्हणजे ( आसिफ शेख ) स्वतःचे विवाह मंडळ सुरू केले असते , जिकडे जिमी स्वतःला एखादी चांगली मुलगी शोधण्यासाठी जातो . या भागात जिमी शेरगिल त्याच्या ‘तनु वेड्स मनु’च्याच व्यक्तिरेखेमध्ये दिसला होता . त्याची या व्यक्तिरेखेची ही व्यथा असते की , त्याला जी मुलगी आवडते ती मुलगी लग्नाच्या दिवशीच पळून जाते . या भागात विभूती त्याच्या या अडचणीवर उपाय देताना दिसला होता . पण शेवटी परत काही ना काही गडबड होते जेव्हा जिमीला कळते की ज्या मुलीची त्याने निवड केली आहे , तिचे दुसऱ्याच एका मुलावर प्रेम असते आणि तिही तिच्या प्रियकरासोबत पळून जाते .


ऑस्ट्रेलियाविरुद्धच्या तीन एकदिवसीय सामन्यांसाठी भारतीय संघात फिरकीपटू आर . अश्विन आणि रवींद्र जडेजा यांना स्थान न देता विश्रांती देण्यात आली . या निर्णयावर बऱ्याच जणांनी टीका केली असली तरी भारताचा माजी क्रिकेटपटू व्हीव्हीएस लक्ष्मणने हा निर्णय योग्य असल्याचे म्हटले आहे . ‘‘चॅम्पियन्स करंडक स्पर्धेनंतर निवड समितीने धोरणांमध्ये काही बदल केले आहेत . फिरकी माऱ्यामध्ये विविधता यावी यासाठी त्यांनी मनगटाच्या जोरावर चेंडू वळवणाऱ्या फिरकीपटूंना संधी देण्याचे ठरवले असावे . याबाबत निवड समितीने अश्विन आणि जडेजा यांच्याशी संवाद साधला असेल , ’’ असे लक्ष्मण म्हणाला . लंडनमध्ये होणाऱ्या आगामी विश्वचषकाची संघबांधणी करण्याचा निर्णय निवड समितीने घेतला असून त्यामुळे संघात काही प्रयोग केले जात आहेत . प्रत्येक खेळाडूला चाचपडून पाहिले जात असून त्यानंतरच विश्वचषकाचा संघ निवडण्यात येणार आहे . ‘‘अश्विन आणि जडेजा संघात नाहीत , याचा अर्थ त्यांना डच्चू दिला असा होत नाही . त्यांनाही यापुढे संधी दिली जाऊ शकते . हार्दिक पंडय़ाला फलंदाजी आणि गोलंदाजीमध्ये अधिक सातत्य दाखवावे लागेल . यापूर्वी महेंद्रसिंग धोनी आणि सुरेश रैना ज्या पद्धतीने भारताला सामना जिंकवून द्यायचे , ती भूमिका पंडय़ाला यापुढे वठवावी लागणार आहे , ’’ असे लक्ष्मणने सांगितले .


इंग्लंडमधील क्रिकेटच्या कसोटीस उतरण्यासाठी भारतीय संघाच्या प्रयत्नास उद्यापासून सुरवात होईल . या दोन संघांदरम्यान उद्या पहिला टी - 20 सामना होईल , तेव्हा भारतीय संघ नक्कीच या दौऱ्याची यशस्वी सुरवात करण्यासाठी उत्सुक असेल . भारतीय संघ तीन टी - 20 , तीन वन - डे आणि पाच कसोटी सामने असे भरगच्च क्रिकेट या दौऱ्यात खेळणार आहे . भारतीय संघ येथील हवमानाशी जुळवून घेण्यासाठी लवकर येथे आला आहे ; तसेच या सामन्यापूर्वी ते आयर्लंडविरुद्ध दोन सामनेदेखील खेळले आहेत . त्यामुळे भारतीय संघ व्यवस्थापन आता खेळाडूंची ताकद ओळखून आहे . या दोन सामन्यांनंतर तरी भारतीय संघ मधल्या फळीत स्थिरता शोधताना दिसतोय असे वाटते . सुरेश रैना अत्यंत उपयुक्त खेळाडू असला तरी निव्वळ फलंदाज म्हणून लोकेश राहुलवर भरवसा ठेवला जाऊ शकतो . जसप्रीत बुमराला दुखापत झाल्याने भुवनेश्वर कुमारसोबत उमेश यादवला पसंती दिली जाईल . कुलदीप यादव आणि युझवेंद्र चहलची यशस्वी जोडी इंग्लंडमध्ये कशी कामगिरी करते हे महत्त्वाचे ठरेल . इंग्लंडची मदार " थ्री जें ' वर म्हणडे जेसन रॉय , जोस बटलर आणि जॉर्न बेअरस्टॉ यांच्यावर असेल . मँचेस्टरमध्ये गेले काही दिवस कडक ऊन पडले असल्यामुळे खेळपट्टी संपूर्ण सुकलेली आणि फलंदाजीला पोषक असेल असे दिसते . हा सामना संध्याकाळी होत असल्यामुळे त्याच वेळेस होणाऱ्या इंग्लंडच्या विश्वकरंडक फुटबॉल स्पर्धेतील कोलंबियाविरुद्धच्या लढतीकडे लंडनवासियांचे डोळे असणार आहेत . त्यामुळे या सामन्यास प्रेक्षकांच्या उपस्थितीविषयी शंका घेतली जात आहे . बेधडक क्रिकेट खेळणार - कोहली सर्वोत्तम क्रिकेट खेळणाऱ्या इंग्लंडला रोखण्याचे आमच्यासमोर आव्हान नसून , ती संधी आहे , असे मत भारताचा कर्णधार विराट कोहली याने व्यक्त केले . आयर्लंडविरुद्धच्या सामन्यांनी चांगला सराव झाला आहे . घरच्या मैदानावर खेळणार असल्याने इंग्लंडवर दडपण राहील . आम्ही मात्र एकदम बिनधास्त क्रिकेट खेळणार आहोत , असेही कोहली म्हणाला .


मुळचा मुंबईचा मात्र सध्या विदर्भाकडून रणजी क्रिकेट खेळणाऱ्या वासिम जाफरने रणजी क्रिकेटमध्ये आपल्या नावावर अनोख्या विक्रमाची नोंद केली आहे . रणजी क्रिकेटमध्ये 11 हजार धावांचा टप्पा गाठणारा वासिम पहिला फलंदाज ठरला आहे . बडोद्याविरुद्ध सामन्यामध्ये वासिमने ही कामगिरी केली . नागपूरमधील विदर्भ क्रिकेट असोसिएशनच्या मैदानावर हा सामना सुरु आहे . वासिम जाफरने विदर्भाचा कर्णधार फैज फजलच्या साथीने दुसऱ्या विकेटसाठी 300 धावांची भागीदारी रचली . फजल माघारी परतल्यानंतर वासिमने हा अनोखा विक्रम आपल्या नावावर जमा केला आहे . याचसोबत वासिमने आपला जुना मुंबईकर सहकारी अमोल मुझुमदारचा विक्रमही मोडला आहे . वासिमने पहिल्या डावात 153 धावांची खेळी केली . संक्षिप्त धावफलक – विदर्भ पहिला डाव 529/6 डाव घोषित . वासिम जाफर 153 , फैज फजल 151 , अक्षय वाडकर नाबाद 102 . लुकमन मेरीवाला 2/79 विरुद्ध बडोदा , केदार देवधर , आदित्य वाघमोडे दोन्ही फलंदाज नाबाद 20 दुसऱ्या दिवसाअखेरीस बडोदा 41/0


नाताळ म्हणजेच येशू ख्रिस्तांचा जन्मोत्सव , सर्व जगभरात साजरा केला जातो . भारतात ज्या प्रमाणे दिवाळी किंवा ईद साजरी केली जाते तितक्याच मोठ्या प्रमाणात नाताळही साजरा केला जातो . हा सण ख्रिस्त बांधवांचा असला तरीही हा सण साजरा करणाऱ्या इतर धर्मियांचे प्रमाण लक्षणीय आहे . प्रभू येशू ख्रिस्ताचा प्रेम , करुणा आणि वात्सल्याचा संदेश घेऊन हा सण येतो . प्रभू येशूच्या दिव्यत्वाची प्रचिती जगभरातील कोट्यावधी लोकांना आली आहे . त्यापेक्षाही महत्त्वाचे म्हणजे त्यांनी दिलेल्या प्रेम , शांती , समता आणि बंधुता या तत्वावर मानवतेची वाटचाल होत आहे . नाताळ म्हणजे सुट्ट्या आणि उत्साहाचे वातावरण . नाताळच्या तयारीची लगबगही सुरू असणार . खरेदी , घर सजवणे , मिठाई आणि किंवा तयार करणे , ख्रिसमस ट्रीची सजावट करणे आणि पाहुण्यांच्या स्वागताची तयारी करणे यामध्ये बहुतांश वेळ जात असेल . वेगवेगळ्या शहरात राहणारे कुटुंबाचे सदस्य एकाच ठिकाणी येऊन हा सण साजरा करतात . आपल्या आप्तेष्ठांना शुभेच्छा देण्याची , मोठ्यांचे आशीर्वाद घेण्याची ही खास वेळ असते . परंतु , काही कारणास्तव सर्वजण एकत्र येऊ शकत नाही किंवा आपले अनेक मित्र - मैत्रीण , नातेवाईक असतात त्यांना या दिवशी भेटणे शक्य होत नाही . त्यामुळे त्यांना व्हाट्सअॅप , फेसबुक किंवा मेसेजद्वारे शुभेच्छा देणे हा पर्याय उपलब्ध राहतो . आम्ही काही संदेशांचे संकलन केले आहे . आपल्या आप्तेष्टांंना देऊन या सणाचा आनंद द्विगुणित करा . १ . नाताळचा सण , सुखाची उधळण , मेरी ख्रिसमस , तुम्हाला आणि तुमच्या कुटुंबियांना नाताळच्या हार्दिक शुभेच्छा २ . ही ख्रिस्त जयंती आणि येणारे नवीन वर्ष तुमच्या आयुष्यात सुख शांती समृद्धी आणि आरोग्य घेऊन येवो या शुभेच्छा ३ . आला पाहा नाताळ घेऊनी आनंद चहुकडे , केलेल्या चुकांची माफी मागा प्रभूकडे , मनात धरुया आशा सर्व सुखी राहू दे , सुरात गाऊया धर्मगाणे मदतीचे ४ . येशू ख्रिस्तांचा आशीर्वाद आपल्या आयुष्यात प्रेम , आनंद , उत्साह , हास्य आणि समाधानाचा वर्षाव घेऊन येवो . मेरी ख्रिसमस ५ . सारे रोजचेच तरीही भासे नवा सहवास , सोन्यासारख्या लोकांसाठी खास , नाताळच्या शुभेच्छा ६ . प्रभूचा आशिष अवतरला , नव साज घेऊनी , आता द्या आणि घ्या प्रेमच प्रेम भरभरुनी ७ . वात्सल्याचा सुगंध दरवळला , आनंदाचा सण आला , विनंती आमची येशूला सौख्य समृद्धी लाभो तुम्हाला ८ . सगळा आनंद , सगळं सौख्य , सगळ्या स्वप्नांची पूर्तता , यशाची सगळी शिखरं , सगळं ऐश्वर्य हे आपल्याला मिळू दे याच नाताळच्या शुभेच्छा ९ . आपल्या जीवनातील सुख समृद्धी वाढू दे , जीवनातील अशुभाचा अंधकार मिटू दे हीच प्रभू येशू चरणी प्रार्थना करुन मी आपणास नाताळच्या शुभेच्छा देतो . १० . या नाताळच्या शुभक्षणांनी , आपली सारी स्वप्ने साकार व्हावी , या नाताळची पहाट ही अनमोल आठवण ठरावी , प्रभू येशूच्या कारुण्याच्या नजरेनी आपली दुःखे विरावी याच नाताळच्या शुभेच्छा . ११ . आला नाताळ सण , घेऊनी आनंद मनात , सर्व चुकांची माफी मागितली मनात , सर्वाना सुखी करावे हीच आशा उरात , मदत हाच धर्म , गाणे गावे सुरात . या नाताळात , सांताक्लॉज आपणासाठी अक्षय सुखाची अमुल्य भेट घेऊन येवो ! नाताळच्या शुभेच्छा ! मेरी ख्रिसमस . !


‘वक्त’ चित्रपटात पीसीचं अक्कीसोबत ‘लेट्स प्ले होली’ गाणं चांगलंच गाजलं . त्यानंतर आता प्रियांका पुन्हा एकदा रुपेरी पडद्यावर होळी साँग घेऊन येणार आहे . पण पीसी या वेळी चक्क दबंग खानसोबत होळी खेळणार आहे . सलमानच्या ‘भारत’ चित्रपटात प्रियांका महत्त्वाच्या भूमिकेत झळकणार आहे . भारतमध्ये एक स्पेशल होळी गाणं सलमान - प्रियांकावर चित्रित करण्यात येणार असल्याची सध्या बी - टाऊनमध्ये जोरदार चर्चा सुरू आहे . अली अब्बास जफर दिग्दर्शित या चित्रपटाच्या शूटला १७ जुलैपासून सुरुवात होणार आहे . भारतमधील सलमान - प्रियांकाचे हे होळी गाणं तीन दिवस शूट केले जाणार असल्याचे समजत आहे . भारत चित्रपट ‘अॅन ओड टू माय फादर’ या कोरियन चित्रपटाचा रिमेक आहे . सलमान - प्रियांकावर चित्रित करण्यात येणारं हे होळी सणाचं गाणं त्यांच्या चाहत्यांना वेड लावणार एवढं नक्की .


तेलगू चित्रपट बाहुबली हा विविध भाषांमध्ये डब करण्यात आला होता . या चित्रपटाने संपूर्ण देशाचे लक्ष वेधले होते . आता लवकरच या चित्रपटाचा दुसरा भाग ‘बाहुबली २ द कनक्ल्यूजन’ या नावाने येणार आहे . पण , तुम्हाला माहित आहे का , ‘बाहुबली २’ चा ट्रेलरही आता प्रदर्शित करण्यात आला आहे . मात्र , यात एक गोष्ट वेगळी आहे . हा ट्रेलर ‘बाहुबली २’ चित्रपटाचा नसून ‘बाहुबली २ निवडणूक संग्रामा’चा आहे . संपूर्ण देशभरात छाप पाडणा - या या चित्रपटाने राजकीय नेत्यांनाही भुरळ पाडली आहे . सध्या निवडणूकांचे वारे जोरात वाहत आहेत . त्याच्या प्रचारासाठी विविध पक्षांकडून नागरिकांना आश्वासने दिली जात आहेत . पण , त्याचबरोबर काहींनी एक वेगळे प्रचारतंत्र वापरण्याचे ठरवलेले दिसतेय . उदाहरण घ्यायचे झालेच तर तामिळनाडूत फोटोशॉपचा वापर करून प्रचारासाठी विविध क्लृप्त्या लढवण्यात येत आहेत . काही दिवसांपूर्वीच निधन झालेल्या जयललिता यांना तामिळनाडूच्या अम्मा ते बाहुबली अम्मा असे दाखविण्यात आले आहे . दरम्यान , बाहुबलीच्या दुस - या चित्रपटाची लोकांमध्ये उत्सुकता असताना त्याचा फायदा घेत नेते मंडळींनी ‘बाहुबली २’ चा ट्रेलर प्रदर्शित केला आहे . या ट्रेलरमध्ये उत्तराखंडचे मुख्यमंत्री हरिश रावत यांना उत्तराखंडचे तारणहर्ता म्हणून दाखविण्यात आले आहे . यात पंतप्रधान नरेंद्र मोदी आणि अमित शहा यांनाही दाखविण्यात आले आहे . हा व्हिडिओ फेसबुकवर व्हायरल झाला असून त्यास पाच हजारांपेक्षाही जास्त शेअर्स मिळाले आहेत . तसेच , जवळपास अडीच लाख लोकांनी हा व्हिडिओ पाहला आहे . सदर व्हिडिओत , बाहुबलीमध्ये ज्याप्रमाणे प्रभास हा आपल्या आईचा त्रास वाचविण्यासाठी शिवलिंग आपल्या खांद्यावर घेतो त्याप्रमाणे मुख्यमंत्री हरिश रावत यांनी संपूर्ण उत्तराखंडचा भार त्यांच्या खांद्यावर घेतल्याचे दाखविण्यात आले आहे . प्रभास शिवलिंग उचलून त्याच्या खांद्यावर घेतो या दृश्यावर हा व्हिडिओ तयार करण्यात आला आहे .


ग्रँडमास्टर द्रोणावल्ली हरिका हिने पहिल्या फेरीतील पहिल्या टायब्रेकमध्ये जॉर्जियाच्या सोपिको गुरामिश्विली हिचा पराभव करून महिलांच्या जागतिक अजिंक्यपद बुद्धिबळ स्पर्धेत दुसऱ्या फेरीत मजल मारली . पद्मिनी राऊत हिला मात्र पराभवाचा सामना करावा लागल्याने तिचे आव्हान संपुष्टात आले . हरिकाने टायब्रेकमध्ये २ . ५ - १ . ५ असा विजय मिळवला . पद्मिनीला कझाकस्तानच्या झान्साया अब्दुमलिक हिने १ . ५ - २ . ५ अशा फरकाने हरवले . ६४ बुद्धिबळपटूंचा सहभाग असलेल्या या स्पर्धेत भारताची ग्रँडमास्टर कोनेरू हम्पी हिने आधीच दुसरी फेरी गाठली आहे . मात्र सर्वाचे लक्ष हरिकाकडे लागले असताना तिने बरोबरी पत्करल्यानंतर जलद टायब्रेकरमध्ये विजय मिळवत चाहत्यांना निराश केले नाही . पेट्रॉप बचाव पद्धतीने खेळल्या गेलेल्या या सामन्यात हरिकाने सुरुवातीपासूनच वजिराच्या साहाय्याने हल्ला चढवण्याचा प्रयत्न केला . दोघींनीही एकमेकांचे मोहरे टिपण्यावर भर दिला . सोपिको हिने उंटाची जोडी गमावली , पण त्याचा कोणताही परिणाम झाला नाही . हरिकाने आपल्या उंटांच्या साहाय्याने सोपिकोला कोंडीत पकडण्याचा प्रयत्न केला . पण ७२व्या चालीनंतर हा सामना बरोबरीत सुटला . हम्पी आणि हरिका यांनी आगेकूच केली असली तरी गोव्याची ग्रँडमास्टर भक्ती कुलकर्णी हिला रशियाच्या नातालिजा पोगोनिना हिच्याकडून पराभवाचा सामना करावा लागला . आता हम्पीची पुढील फेरीत गाठ पोलंडच्या जोलांता झावाझाका हिच्याशी पडणार आहे . हरिकाला दुसऱ्या फेरीत जॉर्जियाच्या बेला कोटेनाश्विली हिच्याशी लढत द्यावी लागेल .


गेल्यावर्षी अॅपलनं आपला सर्वात महागडा iPhone X हा फोन लाँच केला . अद्यावत तंत्रज्ञानानं युक्त असलेल्या या फोनमधल्या फेस रिकग्नेशन फीचरनं त्याला वेगळी ओळख दिली . पण , लाँच केल्यानंतर अॅपलच्या या महागड्या फोनला अपेक्षित असा प्रतिसाद न लाभल्यानं यावर्षात आयफोनX ची विक्री कंपनीकडून थांबवण्यात येईल अशी शक्यता सुप्रसिद्ध विश्लेषक मिंग ची क्युओनं वर्तवली आहे . सप्टेंबर २०१७ मध्ये अॅपलनं iPhone X आणि iPhone 8 Plus लाँच केले होते . पण , iPhone X ला अपेक्षित प्रतिसाद ग्राहकांकडून लाभला नाही त्यातूनही चिनी ग्राहकांकडून मिळालेला प्रतिसाद अपेक्षेप्रमाणे कमी होता . आयफोन ८ हा आयफोन X पेक्षाही चिनी ग्राहकांच्या जास्त पसंतीस उतरला असं मिंगनं अॅपलइनसायडरला दिलेल्या मुलाखतीत सांगितलं आणि याच कारणामुळे आयफोन x ची विक्री २०१८ मध्ये थांबवण्यात येईल असं भाकित मिंग यांनी वर्तवलं आहे . यावर्षात अॅपल तीन नवीन फोन लाँच करण्याच्या तयारीत आहे आणि हे फोन बाजारात दाखल झाल्यानंतर कंपनीकडून रितसर सर्वात मडागड्या फोनचं उत्पादन थांबवण्यात येईल . अॅपलच्या दशकपूर्तीनिमित्त हा फोन लाँच करण्यात आला होता . या फोनची भारतीय बाजारपेठेतील किंमत ८९ हजार रुपये आहे . मिंगनं नोंदवलेल्या निरिक्षणानुसार फोन लाँच केल्यानंतर पहिल्या तीन महिन्यांत आयफोन x ची मागणी जितकी असायला हवी होती त्यापेक्षा त्यात काही पटींनी घट झाली आहे , म्हणूनच हा फोन येणाऱ्या काळात उपलब्ध नसेल असं मिंगच म्हणणं आहे .


सहा वर्षांत तिसऱ्यांदा ब्रिटनमधील क्षयरुग्णांच्या संख्येत घट झाली आहे . गेल्या ३५ वर्षांतील ब्रिटनमधील क्षयरुग्णांची ही सर्वात कमी संख्या आहे . ब्रिटनमधील आरोग्य अहवालातील माहितीनुसार २०१२मध्ये क्षयरुग्णांची संख्या ३८ टक्क्यांनी घटली होती . तर २०१७मध्ये तिच्यात ९ . ३ टक्क्यांनी घट झाली . औषधे , उपचारपद्धती आणि जागरूकतेमुळे क्षयरुग्णींची संख्या घटल्याचे या अहवालात स्पष्ट करण्यात आले आहे . तरीही पश्चिम युरोपातील सर्वाधिक क्षयरुग्ण असलेला देश म्हणून ब्रिटनकडे पाहिले जाते . या देशात केवळ ५ , २०० क्षयरुग्ण आहेत . जगभरात आजही क्षयरोगामुळे मृत्यू होण्याचे प्रमाण अधिक आहे . जागतिक क्षयरोग दिनानिमित्त २४ मार्च रोजी हा अहवाल प्रसिद्ध करण्यात आला होता . क्षयरोगाच्या जागरुकतेसाठी जागतिक आरोग्य संघटनेकडून २३ ते २५ मार्चदरम्याम मोहीम राबविण्यात आली होती . या मोहिमेत ब्रिटनमध्ये यापुढेही क्षयरोगाच्या उच्चाटनासाठी अशाच प्रकारे ठोस कार्यक्रम राबविण्यात येईल , अशी अपेक्षा व्यक्त करण्यात आली . ब्रिटनमधील राष्ट्रीय क्षयरोग विभागाच्या प्रमुख डॉ . साराह अँडरसन म्हणाल्या की , देशातील दरवर्षी पाच हजार जणांना क्षयरोग होतो . हा रोग समूळ नष्ट करण्यासाठी कठोर परिश्रम घ्यावे लागणार आहेत . क्षयरोगाविरोधात लढा देण्यासाठी प्रत्येक नागरिकाने योगदान द्यावे , असे आवाहनही त्यांनी केले . तसेच , सरकारनेही नियोजित कार्यक्रम आखल्यास क्षयरोगाला पराभूत करणे शक्य असल्याचे त्यांनी सांगितले .


मुंबई : माझे बाबा प्रत्येक गोष्टीवर आपले मत मांडतात . ते प्रामाणिक आहेत . त्यांच्या मनात जे येईल ते ते बोलतात . पण मला तसे जमत नाही . मी बऱ्याचदा खोटी , ठरलेली उत्तरे देतो , अशी कबुली अभिनेता रणबीर कपूरने दिली आहे . सध्या जग्गा जासूस प्रदर्शिित झाल्यानंतर सर्वांचे लक्ष रणबीरकडे वळले आहे . त्याला अनेक बाबींवर प्रश्न विचारले जातात . त्यावेळी विचारलेल्या प्रश्नांना तो उत्तरेही देतो आहे . अशात ऋषी कपूर सतत काहीबाही स्फोटक बोलत असतात . अशावेळी या त्यांच्या वागण्याबद्दल कुणी विचारले असता त्याने हा खुलासा केला . माझे बाबा प्रमाणिक आहेत , त्यांना त्यांची अशी मते आहेत . ते ती मांडत असतात . त्याला धाडस लागते . पण मी तसा नाही . माझी उत्तरे ठरलेली असतात . बऱ्याचदा खोटी उत्तरे देऊन मी वेळ मारून नेतो , असे तो म्हणाला .


सण - उत्सवांच्या काळात अनेकजण आपापल्यापरीने सुंदर दिसण्याचा प्रयत्न करताना दिसतात . त्यामुळेच या ‘फेस्टिव्ह सिजन’मध्ये ग्लॅमरस दिसण्यासाठी आम्ही काही टिप्स येथे देत आहोत . यासाठी तुम्हाला जास्त मेहनत घ्यावी लागणार नसून , फक्त काही सोपे उपाय करायचे आहेत . सणासुदीच्या वातावरणात त्वचेची अधिक काळजी घेणे गरजेचे आहे . दिल्लीच्या ‘पचौली स्पा आणि वेलनेस’ सेंटरच्या कॉस्मेटोलॉजिस्ट प्रीती सेठ यांनी काही टिप्स दिल्या आहेत . आकर्षक दिसण्यासाठी या टिप्स तुम्हाला फायदेशीर ठरू शकतात . खूप पाणी प्या – तुम्ही जेवढे पाणी प्याल तेवढी तुमच्या त्वचेची चमक वाढेल . जास्तीतजास्त पाणी प्यायल्याने शरीरातील अपायकारक घटक आणि टॉक्सिन बाहेर पडण्यास मदत होते . यासाठी दिवसातून ८ ते १० ग्लास पाणी जरूर प्या . सूर्याच्या किरणांपासून बचाव करा – सणासुदीच्या दिवसांमध्ये खरेदी आणि सेलिब्रेशनसाठी तुम्हाला बाहेर जावे लागते . उन्हात फिरताना काळजी घेणे अत्यंत आवश्यक आहे . सूर्याच्या उष्णतेतून निघणारे अल्ट्रा - वायलेट किरण त्वचेसाठी अपायकारक असतात . त्यामुळे बाहेर पडताना जवळ छत्री बाळगा आणि SPF 45 सनस्क्रीन लोशन लावूनच बाहेर पडा . याशिवाय पूर्ण हाताचे कपडे घाला आणि डोळ्यांवर गॉगल लावा . त्वचेला मॉश्चराइज करा – चेहरा दिवसातून केवळ दोन वेळाच धुवा , अधिक वेळा धुतल्यास तो रुक्ष पडेल . दररोज चंगल्याप्रतीचे हर्बल मॉश्चराइजर क्रिम चेहऱ्याला लावा . त्यामुळे चेहऱ्याची त्वचा मुलायम आणि तजेलदार राहील . क्लिंजिंग , टोनिंग और मॉश्चराइजिंग – दिवसातून एकदातरी क्लिंजिंग , टोनिंग आणि मॉश्चराइजिंग करा . क्लिंजिंगसाठी दूध आणि मॉश्चराइजिंगसाठी ऑलिव ऑईलचा वापर करा . कोमट पाण्याने अंघोळ करा – अंघोळ करताना कोमट पाण्याचा वापर करा . शरीर ठणठणीत राहावे म्हणून अनेकजण जिममध्ये घाम गाळतात अथवा बागेत व्यायाम करताना दिसतात . परंतु नियमितपणे घरातील एखाद्या कोपऱ्यात दोरीच्या उड्या मारल्यास याचा चांगला फायदा होऊ शकतो . दोरीच्या उड्या मारल्याने जिम अथवा व्यायामामुळे मिळणारे फायदे मिळतात . दोरीच्या उड्यामुळे केवळ आरोग्याचं नव्हे तर हृदय आणि त्वचादेखील चांगली राहते .


कलाविश्वात सध्या लग्नाचे वारे वाहत आहेत . बॉलिवूडमधली बहुचर्चित जोडी अभिनेत्री दीपिका पदुकोण आणि रणवीर सिंग १४ आणि १५ नोव्हेंबरला लग्नगाठ बांधणार आहेत . त्यापाठोपाठ प्रियांका चोप्रा आणि निक जोनाससुद्धा विवाहबंधनात अडकणार आहेत . याव्यतिरिक्त आता दीपिकाचा कथित एक्स बॉयफ्रेंड निहार पांड्या प्रसिद्ध पार्श्वगायिका निती मोहनशी लग्न करणार असल्याची जोरदार चर्चा आहे . फेब्रुवारी २०१९ मध्ये निहार आणि निती लग्न करणार असल्याचं म्हटलं जात आहे . गेल्या चार वर्षांपासून हे दोघं एकमेकांना डेट करत आहेत . निती मोहन बॉलिवूडमधील प्रसिद्ध पार्श्वगायिका आहे . ‘जब तक है जान’ चित्रपटातील ‘जिया रे’ , ‘स्टुडंट ऑफ द इअर’मधील ‘इश्क वाला लव्ह’ , ‘पद्मावत’मधील ‘नैनोवाले ने’ या गाण्यांसाठी ती ओळखली जाते . तर निहार अभिनेता असून कंगना रणौतच्या आगामी ‘मणिकर्णिका : द क्वीन ऑफ झांसी’ या चित्रपटातून बॉलिवूडमध्ये पदार्पण करणार आहे . जानेवारीत या चित्रपटाच्या प्रदर्शनानंतर निहार लगीनघाईला सुरुवात करणार आहे . वाचा : अशी झाली होती मराठमोळ्या सोनाली कुलकर्णीची ‘दिल चाहता है’साठी निवड दीपिका तिच्या स्ट्रगलिंगच्या काळात निहारला डेट करत असल्याचं म्हटलं जातं . पुढे या दोघांचे मार्ग वेगळे झाले . मात्र आताही आम्ही एकमेकांचे चांगले मित्र आहोत असं निहारने एका मुलाखतीत सांगितलं होतं .


मराठी रंगमंचावर सध्या तुफान गाजत असलेले नाटक म्हणजे सेल्फी . सेल्फी लवकरच १२५ प्रयोगांकडे वाटचाल करत आहे . शिल्पा नवलकर लिखित सेल्फी या नाटकाचा विषय लोकांना एवढा आवडला की हे नाटक एप्रिलमध्ये हिंदी रंगभूमीवरही आले . परितोष पेन्टर यांनी हिंदी नाटकाचे दिग्दर्शन केले असून रुपा गांगुली , दीपशिखा , लकी मोरानी , मधुरिमा निगम , उर्वशी शर्मा जोशी यांनी या नाटकात काम केले आहे . या नाटकाच्या शिरपेचात अजून एक मानाचा तुरा रोवला गेला आहे . सेल्फी आता इंग्रजीमध्येही येणार आहे . पारितोष पेन्टरने शिल्पा नवलकरकडून सेल्फीचे हिंदी आणि इंग्रजीचे अधिकार घेतले आहेत . इंग्रजी नाटकाचे दिग्दर्शन तनाझ इरानीने केले असून , नाटकाची निर्मिती पारितोष पेन्टर यांनी केले आहे . यात तनाझ इरानी , डिंपल शहा , श्वेता गुलाटी , प्रिया मलिक आणि किश्वर मर्चंड या पाच जणी काम करणार आहेत . तिन्ही भाषांचा प्रेक्षक जरी वेगळा असला तरी मूळ विषय दमदार असल्यामुळे कोणत्याही भाषेमधल्या प्रेक्षकांना सेल्फी आवडेलच . ‘इंग्रजी नाटकासाठी जॉय सिंग गुप्ता यांनी भाषांतर केले आहे . इंग्रजी भाषेतही हे नाटक येतंय याचा मला आनंदच होत आहे . प्रत्येक व्यक्तीने बघावं असं हे नाटक आहे . मराठीमध्येही या नाटकाला चांगला प्रतिसाद मिळत आहे . अजित भुरेने दिग्दर्शित केलेल्या या नाटकाचे महिनाभर अमेरिकेत प्रयोग झाले , तर आता सव्वाशे प्रयोगांकडे आम्ही वाटचाल करत आहोत , ’ असे सेल्फीच्या लेखिका शिल्पा नवलकर म्हणाल्या .


हल्ली घरात वायफाय असणे ही एकप्रकारची गरज झाली आहे . कुटुंबातील व्यक्तींची संख्या आणि त्यांचा इंटरनेटचा वापर हे पाहता वायफाय घेणे परवडते . मोबाईल , लॅपटॉप तसेच नोटबुक यांसारख्या उपकरणांवर वायफाय अॅक्सेस मिळवला जातो . या वायफायचा स्पीड बऱ्याचदा कमी होतो आणि मग आपली चिडचिड होते . पुरेसे पैसे भरुनही इंटरनेट वापरण्यात अडचणी येत असल्याने काय करावे आपल्याला कळत नाही . पण आपल्याला वायफायचा चांगला स्पीड मिळवायचा असेल तर काही सोप्या गोष्टी केल्यास त्याचा नक्कीच फायदा होतो . – राऊटर कधीच जमिनीवर ठेऊ नका , त्यामुळे सिग्नल जमिनीकडे जातो आणि आपल्याला लॅपटॉप किंवा मोबाईल वापरताना तो सिग्नल योग्य पद्धतीने मिळू शकत नाही . – वायफायचा राऊटर कॉम्प्युटरच्या जवळ ठेवल्यामुळे आपल्याला चांगला स्पीड मिळेल अशी काहींची धारणा असते . मात्र ती चुकीची आहे . टीव्ही , फ्रीज किंवा कॉम्प्युटर यांच्या जवळ राऊटर ठेवल्याने सिग्नल कमी होतो . त्यामुळे वायफायच्या बाजूला इलेक्ट्रीकची वस्तू असणार नाही याची काळजी घ्या . – राऊटर खराब होऊ नये म्हणून काही जण तो कपाटात किंवा बंद ठिकाणी ठेवतात . धूळ , पाणी आणि इतर गोष्टींपासून राऊटरला नुकसान होऊ नये हा त्यामागील मुख्य उद्देश असतो . मात्र तसे न करता राऊटर एखाद्या उंच ठिकाणी ठेवावा . – तुमच्या राऊटरला अॅंटीना असतील तर त्या योग्य दिशेत राहतील याची काळजी घ्यायला हवी . दोन अँटीनांपैकी एक अँटीना सरळ तर दुसरी डावीकडे आडवी असावी . त्यामुळे तुम्हाला निश्चितच चांगला स्पीड मिळू शकतो . – सामान्यपणे राऊटरची रेंज १०० फूटांपर्यंत असते . त्यामुळे तो कुठे ठेवला आहे हे रेंज मिळण्यासाठी अतिशय महत्त्वाचे ठरते . राऊटर घराच्या मध्यभागी ठेवल्यास घरात सगळीकडे योग्य पद्धतीने रेंज मिळेल .


सध्याचा जमाना आहे ‘इनोव्हेशन’चा . . जागतिक पातळीवर इनोव्हेशनला मोठे महत्व आहे . आज जगात होणाऱ्या अर्थिक उलाढालींपैकी सर्वाधिक उलाढाली या केवळ इनोव्हेशन वर आहेत . हे इनोव्हेशन म्हणजे दुसरे तिसरे काही नसून आपल्यातील कल्पकताच आहे . प्रत्येक माणसाकडे असणाऱ्या या क्लपकतेच्या जोरावर आपण आजपर्यंतची प्रगती केली आहे . ही कल्पकता माणत येते कुठून याबाबत जगभरात बराच अभ्यास झाला आहे . पण तरीही त्याचे गुढ अजून उकलले नाही . ढोबळमानाने कल्पकता आणि माणसाची बुद्धी यांच्या नात्याबाबत काही शास्त्रज्ञांनी आपले मत मांडले आहे . माणसाची बुद्धी ही त्याच्या कल्पकतेचा मूळ स्रोत आहे . कारण माणसाला जगताना येणाऱ्या समस्यांवर उपाय शोधणे , त्याचे निवारण करणे हे बुद्धीचे प्रमुख काम आहे त्यामुळे तुम्ही नीट विचार केला तर तुमच्या लक्षात येईल की जेव्हा जेव्हा मनुष्यासमोर समस्या आल्या तेव्हाच वेगवेगळ्या कल्पनांच्या साह्याने मनुष्याने अनेक शोध लावले आहेत . ‘चाकाचा शोध’ हा एका ठिकाणा वरून दुसऱ्या ठिकाणी जाण्यासाठी लागणाऱ्या वेळेच्या समस्येवर शोधलेली एक कल्पना होती , तसेच अग्नीचा शोध हा थंडीपासून बचाव या समस्येवरील उपाय होता आणि यासाठी दोन दगडांचा वापर ही मनुष्याला त्यावेळी सुचलेली एक कल्पना होती , तेव्हा कल्पना ही अशी खूप काही मोठी , जगावेगळी , अवघड संकल्पना नसून तुमच्या माझ्यासारख्याला सुचणारीच गोष्ट आहे . ‘कल्पकता’ ही बुद्धीला दिलेली एक चालना असते . हीच कल्पकता आपल्याला काही गोष्टींचा अवलंब करुन विकसितही करत येते . पाहूयात काय आहेत या गोष्टी… १ . गोष्टी वाचताना किंवा ऐकताना कल्पकता वापराः आपण लहानपणापासून प्राण्यांच्या - पक्ष्यांच्या गोष्टी वाचत आलेलो आहोत आणि आपल्या पुढच्या पिढीला सुद्धा सांगत आलेले आहोत , या गोष्टींचे मूल्य समजून घेण्याआधी त्यातील प्राण्यांनी - पक्ष्यांची वापरलेली कल्पकता समजून घ्या आणि समजून सांगा . जसे की कावळ्याने पाण्यावरती येण्यासाठी वापरलेले दगड , आजच्या जमान्यात वापरलेला स्ट्रॉ , धुर्त कोल्ह्याने स्वतःच्या बचावासाठी सिंहाला विहिरीत दाखवलेले स्वतःचेच प्रतिबिंब , उंदराने सिंहाला सोडवण्यासाठी स्वतःच्या दातांचा केलेला कल्पक वापर या साऱ्यावरून तुम्हाला कल्पनांचा हेतू समजू शकतो . अशा अनेक गोष्टी तुम्ही स्वतः तयार करू शकता आणि त्या तुमच्या मित्रांना , मैत्रिणींना , लहान मुलांना सांगू शकता . २ . रोजच्या जगण्यातील ‘जुगाड’ : आपल्या रोजच्या दिनचर्येत असे अनेक प्रसंग येतील ज्यात तुम्ही एखाद्या समस्येला तोंड देत असाल . जसे की मोबाईलचा चार्जर विसरणे , घरातील घड्याळाचे सेल सारखे संपणे किंवा खराब होणे , घरातील ओला कचऱ्याला कुबट वास येणे अशा अनेक गोष्टी तुमच्या समोर आ वासून उभ्या असतात . अशावेळी तुम्ही काही कल्पनांचा वापर करून त्यावर उपाय शोधू शकता . अशा रोजच्या समस्यांवरून , कल्पनांमधूनच माणूस अधिक कल्पक होऊ शकतो . ३ . रोज एक तरी खेळ खेळा : खेळण्याने तुमच्या बुद्धीला चालना मिळते आणि त्यामुळे विविध प्रकारचे विचार करण्याची सवय बुद्धीला लागते , जसे की पत्ते खेळताना , बुद्धिबळ , कॅरम , क्रिकेट , फ़ुटबॉलसारख्या असंख्य खेळांमध्ये तुम्हाला प्रत्येक ठिकाणी ‘कल्पकता’ दिसेल . तुम्ही स्वतः तसेच तुमच्या आजुबाजूच्या लोकांसोबत तुम्हाला जमेल तसे खेळ खेळायला पाहिजे . ४ . स्मरणशक्ती वाढवा : तुम्ही तुमची स्मरण शक्ती जितकी वाढवाल तितकी तुमची बुद्धी कल्पक बनेल , कारण एकदा का तुमच्या बुद्धीने एखादी गोष्ट स्मरणात ठेवली की तुम्ही ती हव्या त्या वेळी हव्या त्या पद्धतीत वापरू शकता आणि कल्पक बनू शकता . यासाठी लोकांचे मोबाईल क्रमांक पाठ करा , तुम्ही लोकांना त्यांच्या पुर्ण नावाने लक्षात ठेवा , लोकांचे पत्ते , ई - मेल आयडी स्मरणात ठेवता आले तर उत्तमच . अशा प्रकारे ‘कल्पकता’ ही खूप साध्या साध्या गोष्टींमधून तुम्हाला सापडेल आणि तुम्हाला अधिक उत्साहित करेल . तेव्हा ही कल्पकता वापरुन आयुष्य कल्पक बनवूया . अवधूत नवले


प्रेक्षकांना खळखळून हसवणाऱ्या कपिल शर्माचा शो बंद झाल्यावर प्रेक्षकांची आणि कपिलच्या चाहत्यांची निराशा झाली . कपिल लवकरात लवकर बरा होऊन शो पुन्हा एकदा सुरु करावा अशी अनेकांचीच इच्छा होती . मात्र प्रेक्षकांना आता ‘द कपिल शर्मा शो’ पाहण्यासाठी आणखी काही काळ वाट पाहावी लागणार असंच दिसतंय . कपिल बंगळुरुच्या व्यसनमुक्ती केंद्रात दारुचं व्यसन सोडवण्यासाठी ४० दिवसांच्या कोर्सला गेला होता . तेथून परतल्यानंतर त्याच्यात सकारात्मक बदल झाले असले तरी ऑक्टोबरमध्ये शूट पुन्हा सुरु करण्यास तो अद्याप तयार नसल्याची माहिती त्याच्या एका जवळच्या मित्राने ‘डीएनए’ या वृत्तपत्राला दिली . कपिलसंदर्भात अधिक माहिती देत तो म्हणाला की , ‘कपिल पूर्ण बरा झाल्यानंतर शो पुन्हा सुरु होईल . आरोग्य हे सर्वांत महत्त्वाचं असल्याचं त्याला जाणवलं आहे . त्यामुळे तो स्वतःसाठी आणखी काही वेळ देणार आहे . ’ त्याच्या आगामी ‘फिरंगी’ चित्रपटाचं चित्रीकरण अर्धवट राहिल्यामुळे तो फक्त १२ दिवसांमध्ये व्यसनमुक्ती केंद्रातून बाहेर पडला . नोव्हेंबरमध्ये चित्रपट प्रदर्शित होणार असल्याने त्याच्या प्रमोशन आणि मार्केटींगसाठीही त्याला वेळ द्यावं लागणार आहे . त्यामुळे कदाचित पुढच्या वर्षी कपिल प्रेक्षकांना पुन्हा एकदा खळखळून हसवण्यासाठी सज्ज होईल , असं म्हणायला हरकत नाही . VIDEO : अचूक निशाणा साधणाऱ्या कतरिनाचा ‘तो’ व्हिडिओ व्हायरल गेल्या काही दिवसांमध्ये सातत्याने तब्येत बिघडत असल्यामुळे कपिल ‘द कपिल शर्मा शो’वर लक्ष केंद्रित करु शकत नव्हता . पर्यायाने वाहिनीने हा शो बंद करण्याचा निर्णय घेतला . कपिल शर्माची तब्येत खालावल्यामुळे शाहरुख खान , अजय देवगण , अक्षय कुमार यांसारख्या कलाकारांना त्याच्या सेटवर वाट पाहून परतावे लागले होते .


डीआरएस ' च्या वापरासंदर्भात ड्रेसिंगरुमकडे इशारा करण्याच्या ऑस्ट्रेलिया कर्णधार स्टिव्ह स्मिथच्या कृतीकडे आंतरराष्ट्रीय क्रिकेट परिषदेने ( आयसीसी ) पूर्णपणे कानाडोळा केल्याचे बुधवारी स्पष्ट झाले . दुसऱ्या कसोटी क्रिकेट सामन्यात भारताने ऑस्ट्रेलियावर 75 धावांनी विजय मिळवून मालिकेत बरोबरी साधली होती . मात्र , याच सामन्यात पंचांनी बाद दिल्यावर " डीआरएस ' घेण्यासंदर्भात स्मिथने ड्रेसिंगरुममध्ये इशारा करून विचारणा केली होती . क्रिकेटच्या " डीआरएस ' च्या नियमात स्मिथची ही कृती न बसणारी होती . त्यामुळे भारतीय क्रिकेट मंडळाने ( बीसीसीआय ) स्मिथवर कारवाई करण्याबाबत आक्रमक भूमिका घेतली होती . भारतीय कर्णधार विराट कोहलीनेदेखील स्मिथने ही कृती सामन्यात एकदा नव्हे , तर दोन तीनवेळा केल्याचे जाहीरपणे सांगितले होते . मात्र , आयसीसीने आज रात्री उशिरा प्रसिद्धिपत्रकाद्वारे कुठल्याही खेळाडूविरुद्ध आचारसंहितेचा भंग झाल्याचे आरोप करण्यात आले नसल्याचे स्पष्ट केले . त्यामुळे स्मिथ किंवा कोहली यांच्यावर कारवाई करण्याचा प्रश्नच येत नाही , असेही त्यांनी पुढे म्हटले आहे . आयसीसीचे मुख्य कार्यकारी अधिकारी डेव्ह रिचर्डसन म्हणाले , " " आम्ही फक्त एका संघर्षपूर्ण सामन्याचे साक्षीदार राहिलो . या सामन्यात दोन्ही संघांतील खेळाडूंनी सर्वस्व पणाला लावले . अशा संघर्षपूर्ण सामन्यात खेळाडूंच्या भावना केवळ प्रखरपणे व्यक्त झाल्या . ' ' यानंतर आता आयसीसी निरीक्षक ख्रिस ब्रॉड तिसऱ्या कसोटीपूर्वी दोन्ही कर्णधारांना एकत्र बोलावून त्यांना त्यांच्या जबाबदारीची जाणीव करून देतील , असेही रिचर्डसन यांनी सांगितले .


तीन गुणांसाठीसुद्धा मुंबईचा संघर्ष ; मिनाद मांजरेकरची भेदक गोलंदाजी निर्णायक विजयाच्या दृष्टीने मुंबईने सौराष्ट्रपुढे विजयासाठी ७२ षटकांत २८५ धावांचे आव्हान समोर ठेवण्याची आक्रमक रणनीती आखली . त्यानंतर मिनाद मांजरेकरच्या भेदक गोलंदाजीमुळे अखेरच्या षटकापर्यंत रंगत टिकवणाऱ्या या सामन्यात मुंबईला पहिल्या डावातील आघाडीचे तीन गुण मिळवण्यासाठीसुद्धा संघर्ष करावा लागला . रणजी करंडक क्रिकेट स्पर्धेच्या ‘अ’ आणि ‘ब’ या एकत्रित गटात मुंबईचा संघ आता एकूण ११ गुणांसह १४ व्या स्थानावर आहे . त्यामुळे मुंबईचे आव्हान जवळपास संपुष्टात आले आहे . सकाळच्या सत्रात मुंबईने ५ बाद १७५ धावसंख्येवरून आपल्या दुसऱ्या डावाला पुढे प्रारंभ केला . मग १६ षटकांमध्ये दोन फलंदाजांच्या मोबदल्यात मुंबईने ६३ धावांची भर घातली आणि ८ बाद २३८ धावांवर दुसरा डाव घोषित केला . प्रत्युत्तरादाखल सौराष्ट्रने ७ बाद २६६ धावा केल्या . सौराष्ट्रला विजयासाठी १९ धावा कमी पडल्या आणि हा सामना अनिर्णीत राहिला . सौराष्ट्रने सुरुवात छान केल्यानंतर विश्वजीतसिंह जडेजा ( ७१ ) आणि शेल्डर जॅक्सन ( ५७ ) यांनी तिसऱ्या विकेटसाठी ११३ धावांची महत्त्वपूर्ण भागीदारी केली . २ बाद १९२ अशी धावसंख्या सौराष्ट्रच्या धावफलकावर असताना ते सहज विजय मिळवतील अशी आशा वाटत होती . परंतु ‘खडूस’ मुंबईला हे अजिबात मान्य नव्हते . जडेजा धावचीत झाला आणि त्यानंतर मिनाद मांजरेकरने अखेरच्या सत्रात सौराष्ट्रच्या डावाला खिंडार पाडले . मिनादने ६३व्या षटकात जॅक्सन आणि प्रेरक मंकड यांना तंबूची वाट दाखवली . मग आदित्य वासावडा आणि जयदेव उनाडकटलाही बाद करून त्याने सौराष्ट्रच्या नाकीनऊ आणले . परंतु अखेरीस दोन्ही संघांनी अखेरच्या षटकात दोन चेंडू बाकी असतानाच अनिर्णीत निकालावर समाधान मानले . मुंबईच्या कामगिरीचे विश्लेषण करताना कर्णधार सिद्धेश लाड म्हणाला , ‘‘सौराष्ट्रविरुद्धचा सामना वाचवण्यासाठी शर्थीने प्रयत्न केले . अननुभवी गोलंदाजीचा मारा मुंबईसाठी चिंतेचा ठरला . प्रतिस्पर्धी संघाचे २० बळी आम्ही घेऊ शकलो नाही . पुढील सामन्यात शार्दुल ठाकूर आणि धवल कुलकर्णी संघात परतणार आहेत . आता उरलेले दोन्ही सामने जिंकणे मुंबईला आवश्यक आहे . ’’ सौराष्ट्रचा कर्णधार जयदेव उनाडकट म्हणाला , ‘‘अखेरच्या सत्रात फलंदाज बाद होत गेले आणि समीकरण अधिक कठीण होत गेले . मात्र शेवटून दुसऱ्या षटकापर्यंत सामना जिंकू शकतो , अशी आशा होती . ’’ संक्षिप्त धावफलक मुंबई ( पहिला डाव ) : ३९४ सौराष्ट्र ( पहिला डाव ) : ३४८ मुंबई ( दुसरा डाव ) : ४८ षटकांत ८ बाद २३८ ( श्रेयस अय्यर ८३ , शुभम रांजणे ४३ ; चेतन सकारिया ३ / ४७ ) सौराष्ट्र ( दुसरा डाव ) : ७१ . ४ षटकांत ७ बाद २६६ ( विश्वजीतसिंह जडेजा ७१ , शेल्डन जॅक्सन ५७ ; मिनाद मांजरेकर ४ / ३९ ) सामनावीर : जय बिश्ता . गुण : मुंबई ३ , सौराष्ट्र १


हवामान बदलाचा आरोग्यावर त्वरीत परिणाम होतो . सर्व वयोगटातील लोकांबरोबरच लहान मुलांना या बदलाचा सामना करताना लवकर समस्या निर्माण होतात . लहानग्यांची प्रतिकारशक्ती कमी असल्याने त्यांना या बदलाशी जुळवून घेताना काही अडचणी येतात . तापलेली मुले चिडचिड करतात , रडतात , तापाने तोंडाला चव नसल्याने अन्न घेण्यासही तयार होत नाहीत . त्यामुळे शरीरातील ताकद कमी होते . तापाबरोबरच खोकला , सर्दी , जुलाब असे त्रास होण्याचे प्रमाणही जास्त असते . अशावेळी लहानग्यांना ताप आल्यास पालकांकडून पॅरॅसिटॅमोल दिले जाते . मात्र हे औषध देताना कोणती काळजी घ्यायला हवी आणि घरच्या घरी करता येतील असे काही उपाय… १ . ताप आला की पालक मुलांना पॅरॅसिटॅमोल देतात . मात्र प्रत्येक ताप गंभीर असतोच असे नाही . लहान मुलांची रोगप्रतिकारशक्ती कमी असते . त्यामुळे कोणताही संसर्ग झाला की ताप येतो . १०० डिग्री फ़ॅरॅनाईट किंवा त्यापेक्षा अधिक ताप असेल तर डॉक्टरांच्या सल्ल्याने पॅरॅसिटॅमोल देणं सुरक्षित आहे . २ . लहान मुलांना ताप आल्यानंतर प्रथम त्यांच्या डोक्यावर थंड पाण्याचा घड्या ठेवा . कोमट पाण्याने त्यांचं अंग पुसा . यानंतरही त्यांचं अंग गरम असेल तर पॅरॅसिटॅमोलचे ड्रॉप्स द्या किंवा सिरप द्या . तुम्ही देत असलेल्या पॅरॅसिटॅमोलच्या ड्रॉप किंवा सिरपची मात्रा काय आहे ? हे पाहूनच त्याचे प्रमाण ठरवा . ३ . लहान मुलांना तापामध्ये पॅरॅसिटॅमोलच्या गोळ्या देण्यापूर्वी काही गोष्टींची आवर्जून काळजी घ्यायला हवी . व्हायरल इंफेक्शनमुळे ताप येत असल्यास तो ३ ते ५ दिवस राहतो . म्हणजेच व्हायरसच्या धोक्यातून बाहेर पडण्यासाठी आवश्यक प्रतिकारशक्ती निर्माण झाली की त्रास कमी होतो . ४ . लहान बाळाला ताप आल्यास कोणतेही औषध देण्याआधी डॉक्टरांचा सल्ला घ्या . 3 महिन्यांपेक्षा लहान असलेल्या बाळांसाठी स्वतःच्या मनाने कोणतेही औषध देणं त्रासदायकच आहे . ५ . जास्त ताप आहे म्हणून डॉक्टरांनी सांगितलेल्या औषधाच्या प्रमाणापेक्षा जास्त औषध देणे धोकादायक ठरु शकते . याशिवाय कोणतेही ओरल ड्रग देण्यापूर्वी ताप तपासून पाहणे आणि डॉक्टरांचा सल्ला घेणे अतिशय गरजेचे असते . ६ . बाळाचे कोणतेही लसीकरण केले असल्यास त्यानंतर लगेजच पॅरॅसिटॅमोल देणं टाळा . लसीमुळे येणारा ताप ठराविक वेळात हळूहळू कमी होतो . त्यामुळे या तापासाठी पॅरॅसिटॅमोल देण्याची आवश्यकता नसते .